МСК: президент инаугурацияси яқин кунларда ўтказилади - Anhor\nAnhor Все посты МСК: президент инаугурацияси яқин кунларда ўтказилади\nМСК: президент инаугурацияси яқин кунларда ўтказилади\nЎзбекистон президенти Шавкат Мирзиёевнинг инаугурацияси яқин кунларда ўтказилади. Бу ҳақда чоршанба куни Марказий сайлов комиссияси (МСК) раиси Зайниддин Низомхўжаев маълум қилди, деб ёзади “Спутник” нашри.\n«Эртага МСКнинг барча аъзолари Тошкентда йиғилади… Асосий жараёнга тайёргарлик ишлари бошланди. Яқин кунларда (сайланган президентга) гувоҳномани бериш маросими – инаугурация бўлиб ўтади», — деди Низомхўжаев йиғилиш давомида.\nМСК аъзолари Ўзбекистон президенти гувоҳномасининг намунасини тасдиқлади.\nСайлов қонунчилигига кўра, давлат раҳбари МСК томонидан овоз бериш натижалари расман эълон қилинганидан кейин икки ойдан сўнг кечиктирмасдан парламентда қасамёд келтирган пайтдан бошлаб лавозимга киришади.\nҚайд этиб ўтамиз, Ўзбекистонда сайловлар 24 октябрда ўтказилди. Унда амалдаги президент Шавкат Мирзиёев 80,12 фоиз овоз билан ғалаба қозонди.\nТаълим олиш учун Россияга минглаб зобитлар юборилади, Ўзбекистонга эса ҳарбий техника келади\nЎзбекистонликлар Россияда ҳайдовчилик гувоҳномасини қандай алмаштириши мумкин


Ўзбекистон – Page 4 – Янгиликлар ўзбек тилида\n28.03.2020\tЖамият Comments Off on Прикол қизиқарли антиқа кулгили расмлар тӯплами.\nДунёдаги эн ажойиб чиройли уйлар расмлари:\nЮзни оқартириш учун табиий ниқоблар\n28.03.2020\tЖамият Comments Off on Юзни оқартириш учун табиий ниқоблар\nСизлар учун тавсия этаётган табиий пардоз ва ниқоб турлари ёз фаслига мўлжалланган бўлиб, албатта, ундан тўғри фойдалансангиз самарали натижага эришасиз. Бу ниқоблар терига ижобий таъсир кўрсатибгина қолмай, балки даволаш хусусиятга ҳам эга. Ниқоб – юзни парваришлашнинг безарар ва фойдали усули. Улар юзнинг табиий ёрқин тусини тиклаб, терини соғломлаштиради. Тўғри танланган …\nҲОМИЛАДОР БӮЛИШ УЧУН НИМА КИЛИШ КЕРАК (ДУОСИ ВА ЙӮЛИ)\n28.03.2020\tЖамият Comments Off on ҲОМИЛАДОР БӮЛИШ УЧУН НИМА КИЛИШ КЕРАК (ДУОСИ ВА ЙӮЛИ)\nБугунги кунда оилада болаларнинг йўқлиги, афсуски, янги ҳолат эмас. Биз фарзандор бўлишни истамаган ва контрацептив воситалар билан ҳимояланадиган одамларни назарда тутмаймиз, биз болалик бўлишни хоҳлайдиганларни назарда тутамиз, лекин Аллоҳ уларга бирон бир сабабга кўра фарзанд насиб қилмайди. Бола истаган оилага нима қилиш керак, агар уларда фарзанд бӯлмаса? Биринчидан, улар Аллоҳга …\nҲОМИЛА ЖИНСИНИ АНИҚЛАШ\n28.03.2020\tЖамият Comments Off on ҲОМИЛА ЖИНСИНИ АНИҚЛАШ\nБугунги кунда келажак кичкинтойнинг жинсини аниқлашнинг энг тӯғри усулларидан бири – ултратовуш ӯрганиш (УЗИ) ҳисобланади. Энг камида 10 аёл борки уларга узистлар кичкинтойнинг жинсини аниқлаб бера олмаган. Боланинг жинсини бошқа йӯл билан билиш мумкинми? Ҳатто мактабда биология дарсларида олинган маълумотлар асосида ҳар биримизга маълумки, келажак боланинг жинсига иккита хромосома жавоб …\nГерпес – ҳақида ва унинг давоси\n28.03.2020\tЖамият Comments Off on Герпес – ҳақида ва унинг давоси\nАчишиш, қичиш, лабнинг шишиши, кейинчалик оғриқли пуфакчаларнинг ҳосил бўлиши, улар ёрилиб ярачалар пайдо бўлиши ва узоқ вақтгача пўстлоқларнинг туриши… Кўпчилик мунтазам равишда бу клиник белгиларни бошидан кечиради. Ҳаммасини синаб кўрдингиз: спирт ва бошқа антисептиклар, оксолин суртмаси, сулфониламид ва йод, ҳар хил балзамлар… Кўринишидан бу касалликни ҳеч нима тўхтатолмайдиганга ўхшайди… Герпес …\n24.03.2020\tСпорт Comments Off on Моуриньо Ҳоландга кўз тикди\nДортмунднинг "Боруссия" клуби ҳужумчиси Эрлинг Ҳоланд жамоасини ўзгартириши мумкин\n22.03.2020\tЖамият Comments Off on 25 мартдан жамоат жойларида ниқобсиз бўлган шахслар жаримага тортилади\nЖамоат жойларида ниқобсиз бўлган шахслар 23 мартдан огоҳлантирилади, 25 мартдан эса жаримага тортилади.\n22.03.2020\tЖамият Comments Off on Ғусл қилиш\nКАТТА ТАҲОРАТ-ҒУСЛ Ғусл деб бутун танани ювишга айтилади. Ғуслнинг фарзлари 3 та 1) Мазмаза: Оғизни яхшилаб ювиш; 2) Истиншак: Бурунга ачиштиргунча сув тортиб ювиш; 3) Бутун вужудни бирор қуруқ жой қолдирмай ювиш. Мазмазадан сўнг бир қултум сув ичиб юбориш маъқулдир. Ғуслнинг суннатлари: 1. Кафтларни уч маротаба ювмоқ. 2. Жинсий аъзоларни ювмоқ. 3. Танада бирор бир ифлослик …\n22.03.2020\tЖамият Comments Off on Тил ҳақида мақоллар\nАйтар сўзни айт, Айтмас сўздан қайт. Анжом – уй зийнати, Сўз – инсон зийнати. Ариқни сув безар, Одамни – сўз. Аччиқ тил – заҳри илон, Чучук тилга – жон қурбон. Беморга ширин сўз керак, Ақлсизга – кўз. Бир таваккал бузади, Минг қайғунинг қалъасин. Бир ширин сўз битказар, Минг кўнгилнинг ярасин. …


Дунë, 13 январ 2013\n23 октябр 2018, Тошкент вақти: 08:23\nякшанба 13 январ 2013\nЗуxриддин Туркистоний лишен возможности поехать на Родину\nБолаларни асраб олиш суд орқали бўлади\n“Адолат” социал демократик партиясининг парламентдаги фракциясида Ўзбекистонда бола асраб олишнинг қонуний аспектлари масаласи муҳокама қилинди.\nМоскваликлар ўзбек муҳожири ёнини олишмоқда\nМоскванинг Жануби-ғарбий округида 12 яшар болага оғир тан жароҳати етказган ўзбекистонлик меҳнат муҳожирини бир гуруҳ москваликлар ҳимоя қилиб чиқди. Айни пайтда жабрланувчи Артём Хотеевнинг ўз тенгдошларини калтаклаётгани туширлган видеоларни “ВКонтакте” ижтимоий тармоғидаги саҳифасида эълон қилиб туриши аниқланди.\nРязанда муҳожирлар учун ўзбек тилида газета чоп этилмоқда\nРоссиянинг Рязан шаҳрида меҳнат муҳожирлари учун “Мигрант” газетасининг биринчи нашри чоп этилди. Мигрантларнинг кундалик саволларига жавоб беришга мўлжалланган бу газета узбек, тожик ва рус тилларида нашр этилмоқда.\nЎзганда хитойлар ва қирғизлар муштлашди\nҚўл телефонининг ўғирланиши ортидан чиққан юз кишилик муштлашув оқибатида камида 20 одам тан жароҳати олгани айтилмоқда. Маълумотларга кўра, хитойликлар қирғиз фуқароларини гаровга олган ва милиция ходимларини калтаклаган.Сўнгги маълумотларга қараганда, ҳозирги пайтда муштлашувда қатнашган хитойликларнинг 7 нафари, қирғизистонликларнинг 5 нафари касалхонага ётқизилган. Касалхонага тиббий ёрдам сўраб мурожаат қилган 20 кишининг 5 нафари милиция ходимларидир.\nОмскда ўзбекистонлик аёл эрини пичоқлаб ўлдирди\nОмскда Янги йил арафасида эрини пичоқлаб қўйган ўзбекистонлик аёл жиноий жавобгарликка тортилди. Унинг вояга етмаган фарзанди эса шаҳар шифохонасига жўнатилди. Омск Тергов қўмитасида айниқса янги йил байрамларида бекор қолган меҳнат муҳожирлари орасида жанжал ва оғир жиноятлар сони кескин ошганини маълум қилишди.\nАНДИЖОН – “Пудратчи уйни битказиб бермади – бировнинг ошхонасида яшаб келяпмиз”\nСАМАРҚАНД – “Мажбурий кредитга 3 т картошка экувдик, 1 т ҳосил оладиган бўлиб турибмиз”\nФарғонада ИИБ ходими ўз ҳамкасбини пичоқлаб ўлдирганликда айбланиб ҳибсга олинди


LG IFA2017’да кийимни сақлаш технологиялари бўйича янгиликлар тақдим этади\n11:45 / 29.08.2017\nLG кир ювиш машиналари модель қаториTWINWash (СМ) кенгайтирилган қатори билан тўлдирилди.\nLG Electronics (LG) компанияси IFA 2017 кўргазмасида кийим-кечакларни сақлаш бўйича комплекс қарорларни тақдим этади, улар орасида янги ишланма - TWINWash(СМ) кир ювиш машинаси ҳам бор. Шунингдек, кўргазмада энг янги илғор технологиялар – юқори самарали қуритиш машиналари ва LGStylerбуғли шкафи тақдим этилади.\nTWINWash’нинг кенгайтирилган қатори LG компаниясининг маиший ишларни самарали ва қулай ечими борасидаги таклифларини ўзида мужассамлаштирган. Янгиланган қатор турли ҳажмдаги моделлар билан тақдим этилган: 27-дюймлидан тортиб, қулай 24-дюймлига қадар. Эндиликда, истеъмолчилар TWINWash илғор кир ювиш машинасининг ўзига хос жиҳатларини ўз уй-жойларидаги ҳажмларга қарамай баҳолашлари мумкин. 2015 йилнинг июлида омма эътиборига ҳавола этилган LGTWINWash дунёдаги иккита барабанга эга биринчи кир ювиш машинасидир. TWINWash сериясидаги моделлар кир ювишнинг юқори самарадорлигини таъминлайди, TrueSteam (СМ) ва TurboWash (СМ) инновацион функциялар туфайли деярли барча аллергенлар ва ёқимсиз ҳидларни йўқотади, кичик қатларни текислайди, ҳамда матони майинлаштиради.\nЭнергосамарадорлик ва қулайлик алоҳида аҳамият касб этувчи истеъмолчиларга LG компанияси кийим-кечакни қуритиш машиналарини ҳам таклиф этади. Инверторли иссиқлик насоси технологияси билан жиҳозланган қуритиш машинасининг янги модели матонинг зарар кўриши эҳтимолини камайтиради. Бунга сабаб – нарсаларни қуритиш жараёнида паст ҳарорат ушлаб турилади. Қўшимча EcoMode ва TurboMode режимлари эса уларнинг фойдаланиш имкониятларини кенгайтиради. EcoMode юқори самарали режими электр энергиясини тежайди ва шовқиннинг паст даражаси билан таъминлайди, TurboMode режими эса кийимни қуритиш вақти давомийлигини қисқартиради.\nLGStyler буғли шкафи кийимни сақлаш жараёнини якунлайди. У тозалик ва янгилик даражасини сақлаш учун TrueSteam (СМ) функцияси билан жиҳозланган, у ҳидларни йўқотади ва кичик қатларни текислайди. Буғли шкафда худди қуритиш машиналаридаги каби, нарсаларни эҳтиёткорлик билан сақлашни таъминлаш учун инверторли иссиқлик насоси технологиясидан фойдаланилган. Моделнинг муҳим алоҳида жиҳати – айланувчи кийимосгичлар бўлиб, улар кийимни буғлаш вақтида матони тиклаш учун эҳтиёткорлик билан қоқади, EasyPantsCrease функцияси эса шимлардаги қатларнинг марказий линиясини аниқлик билан ташкил қилади. Истеъмолчилар учун такрори йўқ ёрдамчи бўлган LGStyler’ни матога зарар етказмайди ҳамда ундан фойдаланиш муддатини узайтиради. Бунда кимёвий тозалаш хизматларига ҳам ортиқча эҳтиёж пайдо бўлмайди.\n«Кийимни сақлаш бўйича барча жараён бошидан охирига қадар LG компанияси томонидан энг янги кир ювиш, қуритиш машиналари ва буғли шкафда амалга оширилган, улар IFA кўргазмасида тақдим этилади, —дейди LGElectronics Home Appliance & Air Solutions компанияси президенти СонгДахюн (SongDae-hyun). — TWINWash илғор технологияси билан жиҳозланган турли моделдаги кир ювиш машиналарининг ишлаб чиқарилиши бизга кенг доирадаги истеъмолчилар эҳтиёжларига, уларнинг ҳаёт тарзи ва талабларидан қатъи назар жавоб бериш имконини беради».\nIFA кўргазмасига ташриф буюрувчилар «Мессе Берлин» кўргазма марказининг 18-рақамли залига таклиф этилади. Улар LG’дан кийимни сақлаш бўйича энг янги комплекс қарорларни ўзлари синовдан ўтказишлари мумкин.


Kutubxona - Shukur Xolmirzayev. Bodom qishda gulladi (hikoya) / Kiril\nSiz shu sahifadasiz: Shukur Xolmirzayev. Bodom qishda gulladi (hikoya) / Kiril\nАсар номи Бодом қишда гуллади (ҳикоя)\nБодом қишда гуллади (ҳикоя)\n— Курер, — деди Носиржон ўрнидан туриб.\n— Ўтиринг... Курер? Қаерда?\n— А, нима бўлиб... сиз ҳам жигар касалми?\n— Жигар! — Носиржон ўнг биқинига кафтини босиб қўйди. — Ҳеч мунақа касалим йўқ эди. Эрталаб паркка келсам, битта таниш шопир: «Кўзинг сарғайипти,, медпунктга кир», деб қолди. Медпунктга кирсам, жигар касали, деб айтишди. Кейин «скорий помош»га ўтқазиб, буёққа юборишди. Пастда текширишди. Чўмилтириб, мана буларни кийдиришди. Кейин бу ерга... ўзингиз нима иш қиласиз, ака?\n— Бу ерда ётган бошқалар ҳам... чакана одамлармас! — деди Зиганшин. — Анави одам ёзувчи! — деб мени кўрсатди.\n— Мен шоир Рафиқийни кўрганман! — деди у ҳаяжон билан. — Апиша заказ қилиш учун босмахонага борамиз-да! Ҳе, кўча деворларига, автобусларга ёпиштирилади-ку апиша? Ўша учун... Ўшанда кўрганман. Оқ сочли кишй экан.\n— Танийман... Яхши, — дедим.\nЗиганшин ҳамхоналарини таништиришда давом этди: бу киши — тилшунос, институтнинг илмий ходими; бу киши — машҳур монтёр, ушбу касалхонага иккинчи бор тушишлари: у киши — Қодир этикдўз, аммо зўр китобхон; анави йигит — бухоролик. Газли зилзилаларини кўрган, холаларининг уйига келганда шу касалга йўлиқиб, бу ерга тушиб қолганлар; нариги киши — милитсия капитани, ёшликларида лўли қизга ошиқ бўлганлар...\n— Хўп. Тезроқ тузалиб кетинг. Тартиб-интизомга риоя қилинг... Кўп ҳаракат қилманг. Ҳозироқ ётинг! — деб чиқиб кетди.\n— Дейлик, ўзим... — Носир бу томонга ўнгарилиб олди. Бирдан ҳаяжонланиб: — Одамларга ҳайронман! — деб хитоб қилди. — Ўзлари аптовусга чиқадиган бекатнинг номини билишмайди, ака! Уни билса, нариги бекатни билишмайди. Уни билса, қандай аптовуслар тўхтаб ўтишини билишмайди!\n— Э, қизиқ экансиз-ку, сиз ҳам! Билмаса адашади-да!.. Адашади! — деб таъкидлади у зўр қаноат билан. Сўнг ўзича маза қилиб давом этди: — Десангиз, бизга... менга ҳар ой бепул абонемент қоғоз беришади. Бўш вақтим бўлдими, дуч келган аптовусга тушаман. Шаҳарни айланаман... Мисол учун, аптовусда кетяпман. Кўриб қоламанки, бекатда бир чол аланглаб турипти. Сезаман: йўлни билмайди, адашган... Шартта аптовусдан тушаман. «Саломалайкум, отахон! Йўл бўлсин?» «Э, болам, адашиб қолдим. Фалон жойга бормоқчи эдим». Мен дарров у кишига тушунтираман: шундоқ аптовус келади, ўшанга ўтириб, фалон бекатда тушасиз... Вассалом. Чол бизни дуо қилади. Мен яна аптовузга тушиб кетавераман. Яна бир бекатда...\n— Ия, нега қўяр эканман! - дея авж қила бошлади монтёр. — Ҳаёт — ўшалар билан ҳаёт, ука! Бизни бор қиладиган ҳам, йўқ қиладиган ҳам ўшалар, сизга айтсам! Масалан, ўзим! Уйланганман. Иккита болам бор... — У давомини айтишдан ўзини тийиб, Носирга тикилди. — Ҳали... яхши кўрганингиз ҳам йўқми?\nНосиржон баттар қизариб, бошини эгди. Сўнг қандайдир титраб...\nУ нуқул Усмон Носирнинг шеърларидан кўчириб келиб, менга кўрсатади. Мен унга «Яхши шеър ёзибсиз», дейман. У: «Мен бари бир шоир бўлмайман. Шунчаки кўнгил учун...» деб қўяди. Ўзининг аҳволи-ку, маълум, менинг ёлғон гапиришимни ҳам билса керак. Майли-да. Вақтни аямай бир шоирдан шеър кўчирибдими... яхши кўрганидан кўчирган. Рафиқийга ўхшаш даъвогарлардан шулар тузук-да.\n— Носирга... ичишни буюрдингизми?.. — деб сўрадим.\n— Сиздан бир-иккита гап сўрайман, — деб шивирлади менга...\n— «Энажон, билмадим, наврўз келдими...» Яхши-я? — дедим хотинимга.\n— Ҳаммаёқни қоплаб ётибди. Сирпанчиқ... Анави врач яхши. Мени киритворди.\n— Э, ҳадемай отдай бўлиб кетамиз! — деди қувониб Носир. — Бу ернинг шароити!.. Жаннатда топилмайди! Қаранг, кеннойи, ҳаммаёқ ошюқ, озода... Ҳозир осма укол қилишди! Шу денг, мен дорини ичдим. Бари бир фойдаси бўлар экан!\nПолина асли яҳудий бўлса ҳам, жуда ўзбеклашиб кетган, нуқул «Ўзимизнинг ўзбеклар-да...», деб гап бошлайди. Касалларга меҳрибон. Ичида Қобил докторни яхши кўрса керак. Айниқса, зонд ютган пайтларимизда унга суяниб қоламиз. Зонд — ярим газдан ошадиган резина ичак. Бир учидан аста-секин юта бошлайсан. Томоғинг қичимсираб кетаверади. Ўқчисанг, бўғилиб қоласан. Полина далда бериб: «Оз қолди. Йигитсиз-ку! Ҳа, бўлинг!» деб туради. Зондни суғуриб олиш ўзингнинг қўлингдан келмайди. Боёқиш ҳамшира иккинчи учидан сочиқ билан ушлайдию кўз очиб юмгунча чиқариб олади. Жуда енгил тортиб кетасан.\n— Кечирасизу мен шу йигитчани... маймунга ўхшатдим, — деди.\nМилитсия капитани жилмайиб:\nУнинг гапида жон бор: уйқудан кейин истаганлар чиқиб бет-қўлини чайиб келар, истамаганлар турибоқ турпми, олмами кавшашга тушар эди. Сираси, ҳадеб йўлакка чиқаверишимизни врачлар, ҳамширалар ҳам хушламасди. Айниқса, энди тушган касалларнинг чиқишини... Шу куни Носирнинг қили-ғими, ошпазнинг гапими таъсир қилиб, ҳаммамиз ювиниб келдик.\n— Уни бошидан кечирмаган одам билмайди... У юракка содир бўлади, Носирбой. Уни кўрсатиб ҳам бўлмайди. Жаҳлингиз чиққанда, бировни урасиз. Қувонганда — суясиз... Муҳаббат ҳам шунга ўхшаш нарса... Лекин у нодир ҳис. Бояги ҳислар ҳам, кези келганда, унга бўйсунади, укам. — «Қизил ва қора»ни қўлга олдим. — Мана шу китобни ёзган одам, ҳаётнинг асл маъноси муҳаббатда, дейди...\n— Шунақа, — деб қўя қолдим. — Ҳа, сиз чиндан ҳам бирон қизни...\n— Отамиз ҳаёт...\n— Э! — деди у кулиб. — Бешинчидан ўқишни ташлаб кетганмиз, ака! — Сўнг шод-хуррамлик билан давом этди: — Шўх бўлганмиз-да, ёшликда! Лекин бир бола узун темирни боши устида айлантираман деб бизнинг бошни ёриб қўйган. Шунда ўзимдан кетиб қолган эканман... Олти ой касалхонада ётдим. Тузалишга тузалдим-у, ҳарфни танимай қолдим, ака. Кейин жавоб беришди. Лекин «ўқима», дейишади. Бу қанақаси, дедим. Мактабга чопдим. Синфга кириб ўтирдим. Лекин, ака, докторлар рост айтган экан, салга бошим оғриб қолаверди. Бошим оғриса муаллимга айтаман. У киши менга жавоб беради. Охири: «Бошинг оғриса, бемалол чиқиб кетавер», дедилар. Кейин, истаган пайтимда дарсга кириб, истамаганимда чиқиб юравердим. Болаларнинг менга ҳаваси келарди... Битта физика ўқитувчимиз бор эди. Ҳе, еттинчига ўтганда! Еттигача мактабга қатнадим-да. — Носиржон қаҳ-қаҳ отиб кулди. — Лекин мени синф журналига ёзишмаган экан. Бешинчи синфда қолаверган эканман... Ўша физика ўқитувчимизни яхши кўрардим... Баъзан ўзлари: «Энди бор!» дер эдилар. Мен чиқиб, боқчадан у кишининг боласини уйларига оборардим. Ҳовлисида ишлардим. Гул кесардим, мева терардим...\nШу куни ҳарорат ўлчагични олгани қайтиб кирган Полина шивирлаб, милитсия капитанига икки кундан кейин жавоб берилишини айтди. Ҳаммамиз қувониб кетдик, у кишига ҳавас билан боқдик.\n— Сиз... қачон келдингиз? — деб сўради қиз.\n— Бугун, бугун! — деди Носиржон ҳовлиқиб. — Ҳали... тушдан олдин. Шу денг, опа, ҳеч мунақа касалим йўқ эди. Эрталаб гаражга келсам, битта шопир: «Кўзинг сарғайипти, медпунктга кир», деб қолди. Медпунктга кирсам, сен «желтуха» деб, мана... — У мунғайиб елкасини қисди. — Ҳозир...\n— Ўтиринг. Ётинг... Исмингиз нима?\n— Йўқ. Эшон... Эшонжон! — деди Қодир этикдўз.\n— Рози бўлмайсанми? Рози бўл! Шундай қиз... сени эшон деб турса-я! Э, Хуббижамол, менга айтмайсизми, ҳақингизга дуо қилардим!\n— Бўлмаса, Носир эшоним, сиз ҳам бу акаларингизга ўхшаб ётасиз! — деди Хуббижамол ва ниҳоят биз томон бурилди. Бироқ унинг «ешоним» дегани янгидан кулги уйғотган эди. Ҳар ким Носирга ҳар ёқдан гап отади. Эшим эса, ҳамманинг сўзидан хулоса чиқаргандек, мен томон келаётган Хуббижамолга сирли овозда:\n— Бу, жуда ғалати бўлди-ку! — деди. — А, синглим? Эшоним дедилар... Ҳой, Носирбой, нима бало қилиб қўйдингиз ҳозир? Хуббижамолнинг сўзини эшитдингизми ?\n— Ахир, сизни «ешоним» деб, ўзлариники қилиб гапирдилар-ку?\n— Ҳа, нега энди ўзимники қилиб гапирмас эканман! — деди. — Балки...\n— Балки... балки-я! — деб оҳ чекди Эшим. — Ў, эшон! Бахтинг бор экан, ука! Ёки бўлмаса... ўлгудек ухажур экансан, ука! Бирпасда шундай қизнинг бошини айлантириб ташладинг-а!\n— Китоб... Ҳалиям китоб! Зерикмаганингизга ҳайронман! — деди менга. — Кеннойимнинг ўрнида бўлга-нимда, китобдан бошқа нарсалар ҳам бор, дер эдим...\nНосиржоннинг Хуббижамол билан учрашуви шундай бўлган эди. Бунинг давоми... Давомини ким ўйлабди дейсиз!\nЎша куни Хуббижамолнинг Носирга «ешоним» деганини эслатиб, мен ҳам қандайдир илмоқли гаплар қилдим. Эшим-ку тинмади. Ҳатто милитсия капитани ҳам Носиржонга: «Сизга жуда бошқача қаради», — деди. Кейин, қизнинг хонага кирибоқ Носирга қизиққани яна анча гап бўлди...\nОқибатда Носиржон ўйланиб қолди. Одамзод қизиқ-да: унинг жиддий ўйланиши ҳам ёқимли, қизиқ; ҳам кулгибоп, эрмакбоп эди. Агар бу гап-сўзлар оқибати Носирни қандай кўйларга солишини илганимизда... Йўқ. Аксинча, унга ҳазил қилиш, қизни эслатиш бизга ёқар, бунга сари Носиржоннинг Хуббижамолга қизиқиши ортар эди. Буни кўриб, биз худаи ёлғон-яшиқ гаплар билан бир муҳим натижага эришаётгандек туярдик ўзимизни.\n— Севгилим, денгда-э! — деди Эшим.\n— Айтмовдимми, сиз... зўр йигитсиз! — деди Аминжон.\nНосиржон бир унинг оғзига, бир бунинг оғзига қарар, кўзлари яна ҳам каттариб кетган, кўриниб турибди, ичидан қаттиқ ҳаяжонланар эди. Полина, одатдагича, яна биттадан ҳарорат ўлчагич улашди. Ҳарорат ўлчагични қўлтиғимизга қисиб, уёқ-буёқдан гаплашиб ётдик: ташқари қор... Ўзга хоналардаги касаллар. Кимдир Полинадан: «Қобил доктор қаерда?» деб тагдор қилиб сўради. У қизариб кетиб: «Энг ёмон палата, шу, Жамол... Тағин сиз шу хонага кирасиз-а!» — деди. Бу гап яна йигитларнинг жағини очиб юборди.\n— Мен? Йўқ... Ухладим, — деди у нимадандир ҳайиққандек. Сўнг эшикка қараб олди-да, қизариб, аста шивирлади: — Ўзлари чиройли-я опанинг?\n— Вей-вей, ўламан! — деб нидо қилди Эшим монтёр. — Шу каттами? Хўп, катта бўлса бўпти-да... Менинг хотиним ҳам ўзимдан беш ёш катта. Бўйи икки қарич баланд!\n— Ким билади, — дея елка қисган бўлдим. Носиржоннинг чиройи очилди. Тағин эшикка қараб қўйди. Шунда мен бир адиб сифатида... одамда бўлаётган ўзгаришни кўрдим; уни кузатиш аҳдим бўлиб қолди. Ёзувчилик касби баъзан шафқатсизликни талаб этади. Дейлик, айбдорни сўроқ қилишяпти. Унинг қариндошлари йиғлаяпти, томошабинлар ҳайратда. Терговчи эса пинак бузмайди. Ёзувчи ҳам баъзан шундай ҳолга тушади. Бироқ, сизни ишонтириб айтаман, унинг терговчидан фарқи бор — у қийналиб, ўртаниб кузатади, «суроқ қилади». Аммо, табиий, буни сиртига чиқармайди. Тўғри, у ҳам одам, баъзан сиртига тепиб ҳам қолади.\n— Приёмний покойгача борди, — деди. — Қобил қувиб солди... Хуббижамолни сўрамоқчи эди!\n— Қандай айтилишига боғлиқ, — дедим мен. — Менимча, Эшим акангиз беғараз...\nНосиржон Эшимга ишончсизлик билан қараб қўйди. Кейин тўшагига чиқиб ётди. Шу бўйи тушки овқатгача гап қотмади. Туриб-туриб менинг унга раҳмим келар, лекин уни кўнглида кечаётган хаёлларидан айи-ришга кўзим қиймас эди. Бунинг устига, бу ҳолатларнинг давоми менга қизиқ туюлар, назаримда, шунчаки ўйин бўляпти-ю, Носиржон буни пайқагач, кулиб юборадигандек... эди!\n— Менинг қадримга етмадинглар, энди кетаман... — деяётган экан у. Овозидан ширин бир шўхликни, беозорликни уқдим. Илгарилари ҳам кетаётганида, чамаси, шундай дер эди. — Йўқ, имтиҳонларимиз бошланиб қолди, — дея давом этди Зиганшинга қараб. Сўнг ёнида тик турган Носиржонга уқтирди: — Ҳар имтиҳонни топширгандан кейин келиб сизни... мана буларни кўриб кетаман!\n— Вой-вой, чидолмайман! — деб бақирди Эшим. — Сизни... дедингиз-а, Хуббижамол?!\nХона яна кулгига тўлди. Бир қарашда, ширинсухан ҳамширалар билан бундай ҳазил-ҳузул ўзга хоналарда ҳам бўлиши мумкин эди. Лекин улардан фарқи... бизнинг хонадаги ҳазил «чети»да титраб-қалтираб Носиржон турар, чамаси, Хуббижамолнинг кетаётганидан у қаттиқ изтиробда эди.\n— Нима иш қилсанг, қил, лекин ҳозир ётишинг керак, бола! — деди... — Қадимдаям табиблар ётқизиб даволаган!.. Ўзинг дори ичиб ётибсан. Томирларинг... ҳалигидай! Коридорда нима бор?!\n— Нима, нима... йўқми? — дея тўнғиллади Носиржон.\nКим ўпмаган, ким тишламаган...\n— Шунақа. Бўш вақтда ёзамиз, — деди у. — Мен бостиришга қизиқмайман... Сизда қолиши мум-кин.\nЙигитлар шеърни ўзларича муҳокама қилишди, қўлдан-қўлга ўтказиб ўқишди. Қаттиқ кулгидан кўзимни очдим. Варақ Носиржоннинг қўлида, у титрабгина турарди. «Ажабо, йигитлар уни алдаяпти-ку! — деб ўйладим. — Чакки бўлди, Хуббижамол ҳам уни алдади. Ёки ҳазиллашди, балки кўнглини кўтармоқчи бўлди... Умуман, у ҳар биримизга ҳам шу тахлит ҳазиллар қилиши мумкин...»\n— Нимага куласизлар? — деди Носиржон. — Ўқишни билмайман, вассалом... ана, ёзувчи домлага айтдим, ёшликда касал бўлганман. Одамдан кулади булар! — У каравотга таппа ўтирди-да, Аминжонга фавқулодда ҳаяжон билан сўзлай кетди: — Лекин киноапишаларни биров ўқиса, дарров ёдимда қолади...\n— Ишқилиб, курерликдан хурсандмисиз, ука?\n— Жуда! — деди Носиржон ишонч билан. Гаражни шундай яхши кўраман! Бир кун бормасам, бензин ҳидигача соғиниб қоламан. — У яна яйраб ҳикоя қила бошлади: — Мени бутун шопирлар танийди... Иш буюради. Ўзиникидай... Директорга бозордан сомса опкелишга чиқсам, уларгаям опкеламан.\nҲаётда ким ночор кимсаларни кўриб, уларга ачин-маган? Ҳа, ачиниш мумкин, холос... Бироқ Носиржон ачинишдан «баланд» йигит эди. У ўз ишини яхши кўрарди, унда одамийлик ҳам мўл-кўл эди. Энг муҳи-ми — соддадиллик, ишонувчанлик...\nБундай кишини ҳурмат қилмай бўладими? Лекин бундай мўрт кишиларни ҳар кўйга солиш ҳам одамларнинг қўлида. Айниқса, зериккан, эрмакка зор кимсалар қўлига тушса...\n— Майли... — шеърни ўқимоқчи бўлдиму ундаги Отелло, Шекспир, Дездемона каби номларни Носиржонга қандай тушунтирсам экан дея ўйладим. Кейин, бу шеър фақат севги ҳақида ҳам эмас, зеро унда:\n— Носирбой, сиз шу қаторни яхши билиб, тушуниб олсангиз етар, — дедим. — Шоир бу сатрларда: «Севги заҳматини чекмаган, севги учун қонлар ютмаган одам борми?» деяпти... Менимча, шоир ўзи билган одамларни кўзда тутяпти. Ҳолбуки, севги нималигини билмай ўтиб кетадиганлар ҳам бўлади...\n— Севги... сизнинг Хуббижамолга бўлган муносабатингиз! — дея уқтириб қолди тилшунос. — Билдингизми? Уни кўргингиз келяптими? Ростини айтинг!..\n— Ана ўша ҳис — севги... севгининг боши! — деб хулоса ясади тилшунос.\n— Менда турсин-а? — деди. Кейин бир-бир босиб келиб, қулоғимга шипшиди: — У кишига бераман... опага.\n— Эртага кетаман, ука, — деди. — Унақа гапларни эркак одам кўп эсламаслиги керак. Тажрибадан-да, бу... Хотиннинг олдидаям оғиздан чиқиб кетса борми, барча тоат-ибодат бир пул бўлади!\nАминжон унинг гапини маъқуллаб, Газлида танишган қизини маст ҳолда хотинининг номи билан чақир-ганини айтиб берди. Зиганшин қайсидир ёз куни икки ўртоғи билан бутун бошли бир товуқни еб қўйганларини ҳикоя қилди. Уйғур йигит хўрсиниб Қашқарни эслади...\nКечаси шамол туриб, деразаларни зириллатди. Мен бу кўклам шамоли бўлгани учун қорларни тезда эритиб юбориши, ҳаво майин тбртиб қолишини ўйладим. Тилимга хотиним келтирган хатдаги сатр тушди: «Энажон, билмадим, наврўз келдими...»\n— Парво қилманг, опа... Балки севиб қолгандир? Бўлиши мумкин-ку?\nШу куни тушдан кейин милитсия капитанига жавоб берилди. Биз у кишини ҳавас билан кузатиб қолдик. Бошқа жойларда, саломатликда учрашайлик, дедик, ният қилдик. Кўпинча бир хонада ётган беморлар, соғайиб чиққач, тез-тез учрашиб турайлик, деб бир-бирларига адрес берадилар. Аммо кейин жуда озчилиги борди-келди қилади.\nУнга фақат уйғур ошпаз дакки берар, қизни эсламасликка ундар эди. Шунда Носиржон унга совуқ тикилар, гапи адо бўлгач: «Охун ака, сиз овқатни билинг... Муҳаббат бошқа нарса!..» деб йўлакка чиқиб кетар эди.\nАста-секин биз Носиржоннинг Хуббижамол ҳақидаги гапларига парво қилмайдиган бўлиб қолдик. Бу ҳолга кўникдик. Шундоқ гапирар эдики, улар чиндан ҳам бир-бири билан ошиқ-маъшуқ... Носиржон касалхонадан чиққач, Хуббижамол уни кутиб олади... Кейин у Хуббижамолга уйланади. Ҳа, дарвоқе, у яқинда имтиҳонларини топшириб бўлиб, қайтиб келади. Лекин Хуббижамол имтиҳонларининг бир-иккитасини аллақачон топшириб бўлганига шубҳамиз йўқ эди, шунга қарамай, келмаётгани учун парво ҳам қилмас эдик.\n— Сиз ҳавас қилса арзийдиган йигитсиз. Биз... бўлганча бўлганмиз, ука, — деди.\nШу тобда у нимани ўйлади, ким билади. Отасию қариндош-уруғини ўйлади, улар ҳаётида бирон-бир янгилик содир бўлганини гумон қилди, дейиш қийин: шу пайтгача уни сўроқлаб биров келмаган эди. Носиржоннинг ўзи ҳам биров келишини, чамаси кутмас, шунга қарамай ўша бировлар ҳақида яхши сўзлар эди. Ножоиз бўлса-да, айтиб қўйиш лозим: жигар касалига докторлар, айниқса, ҳўл мева ва сабзавот ейишни буюришади. Албатта, бунда ётиб кетган йигитларга шундай емаклардан келиб турарди. Ўз-ўзидан маълум, қишда бундай тармеваларни топиш маҳол... Биз, албатта, ўзимизга келган мевадан Носиржонга ҳам берардик. Дастлаб мен: «Олмас, уялар», деб ўйлаган эдим. Йўқ, у иккиланмай, бироқ синиқ жилмайиб олди. Кейинчалик ким қоғоз халта кўтариб келса, у кириши ҳамоно ўрнидан даст туриб бориб, халтани қўлидан олар, элтиб тегишли йигитнинг тумбаси устига қўяр, келган кишига курси қўйиб берар эди. Албатта, унинг бу ҳаракатларини кузатиш кишини аллақандай азоблайди. Бироқ, ўйлаб қаралса... бунга ҳам кўникиш мумкин. Хуллас, Полина ҳарорат ўлчагични орқасига қилиб: «Ўйнаб беринг, бир гап айтаман», деганда Носиржон нима учун қўрқди, нима учун қаттиқ ҳаяжонланди — билмайман. Фақат, ғира-шира тусмол қилиш мумкин: бунда Хуббижамолга алоқадор бир нима бўлиши керак.\n— Сизга... «Эшонимга, севгилимга!» деди.\n— А, эшонимга... яна... ҳм...\nМенинг унга бўлган бутун ачинишим, у ҳақдаги ўйларим, иккиланишларим — бари бир зумда қайтадан янгиланди. Унга айтган гапларимизнинг бари ёлғонлиги, бунинг эса ўта ишонувчанлиги яна миямга санчилди. Шу тобда ўзимизни ҳам, ишонинг, Носиржонни ҳам бир зумга ёмон кўриб кетдим. Кейин хаёлим Хуббижамолга оғди... Ўйланиб қолдим: унда нима айб? Эҳтимол, Носиржоннинг тез тузалиб кетишига унинг ўша ҳазиллари сабаб бўлгандир? Бироқ, бу... Носиржоннинг ҳозирги қилиқлари... ғашни келтиради-да.\n— Муҳаббат ҳақиқатан қизиқ бўларкан! — дея давом этди Носиржон ҳаяжон билан. — Мен, мен... тез-тез туш кўраман, ака... сиз ёзувчи, биласиз-ку? Тушимда ҳу бола пайтларимни кўраман. Уйимиз олди-да чучмомалар ўсарди. Биз уларни бўтакўз деб терар эдик. Қўзиқориннинг сигирқуйруқ дегани бўлади. Оппоқ!.. — У тилшуносга қараб олиб, гапдан қолди.\n— Уй... бор.\n— Бари бир. Мана... яна битта ёзган эдим. Бу Полинага бағишланади.\nТўлқинлар, қўйнимга қиздек кирдингиз...\n— Ҳа, илмий-текшириш институтига чақиришяпти. Ўқинг... Қалай?\n— Шунақа, — деб ўрнидан турди Қобил доктор. — Ёзиб турамиз... Бу бола қаерга кетди? Ўзи ул-були борми? — У тумбочкани очиб қараётганда Носиржон кирди. Афтига қараб ҳайрон бўлдим. Рангида ранг йўқ, боши сочиқ билан боғланган. Оғзини қўли билан тўсганча каравотга ҳансираб ўтирди-да, бирдан туриб, ўртадаги стол тагидан корсонни олди. Энгашиб оғзини очиши билан ярим пақирча сув отилди... Бу ердан кетгиси йўқ. Шунинг учун водопроводдан сув ичиб келган. Ўзини касалликка солмоқчи.\n— Мен ҳали тузалганим йўқ! - деди.\n— Ҳей, бола... одамлар бу ердан тезроқ кетишни истайди. Сен бўлсанг...\n— Акалар, мен қолишим керак!.. Хуббижамол келадилар. У кишини кўришим керак! — деди ва бўғилиб давом этди: — Ахир, ўйлаб кўринглар, мен қандай қилиб кетаман? Уят бўлади-ку? Мана, салом айтиптилар... Келадилар. Севгилимга, дептилар! Ахир, мен ҳам йигит кишиман! Ахир, муҳаббат нималигини биласизлар... Кўнглимда орзуларим бор... Мен у кишини ўшандан бери кутаман, ахир! Кеча-кундуз кутаман!..\n— Жон опа, жон Полина опа!.. — деди. — Мен, вақти келса, ишингизни қиламан. Адресингизни айтинг. Боғчангиз борми? Менинг қўлимдан ул-булни тузатиш ҳам келади, опа...\n— Дўстим, жўрабошимиз Зиганшин бир яхши гап айтган эди... Биздан ўтган бўлса, узр. Кўнглимизда тирноқча ғайирлик йўқ. Мен сизни ҳурмат қиламан, — деди.\nНосиржон билан иккимиз қолдик. Хона ниҳоятда кенгайиб кетгандек туюлди. Менинг ҳам эрта-индин кетишим аниқ; икки текширишда ҳам қоним тоза чиқди. Носиржоннинг эса бу ерда ёлғиз қолишини тасаввур қилолмайман. Назаримда, Хуббижамол келса, улар ўзаро нимадир деб гаплашишади-да, кейин Носиржон ҳам такдирга тан бериб, автобус паркига йўл олади...\n— Ака, бир яхши ишлар қилгим келяпти! — деб қолди энди кўзим илинганда. — Ўша киши учун!.. — дея сўлғин давом этди. — У киши бир жойда адашиб қолган бўлсалару мен аптовусдан тушиб кўрсам-да, кулиб, йўлга солсам... — У бирдан қувнаб, ҳатто жилмайиб менга тикилди. — А, яхши-я! — деди ҳаяжонланиб. — Мен биламан, у кишиям шаҳарнинг ҳамма йўлларини билмайдилар... Ҳеч ким билмайди, менчалик! Э, қанча одамларни...\n— Аммо-лекин ҳаво илияпти, — дея Носиржон каравотдан тушди. Яхлит ойнали дераза қошига борди. Дераза баланд. Оёғи учида кўтарилиб пастга қаради. — Ия, гулзор бор экан, ака! Ана, у ер-бу еридан қор кетипти! Қаранг-а, кўрмаган эканман!... Ака дейман, шу ўзимизнинг пушти гул бор-ку, ўша сўлий бошлаганда тагини ковлаб шамоллатиш керак экан. Мана шу бармоқдай-бармоқдай қурт тушар экан-да, томирини ер экан... Кўрганман...\nНосиржон менинг ёнимга ҳали етиб келмаган эди, эшик ишонч билан тортилиб, очилди. Бир жонон кирди. Эгнида белгия палтоси. Ёқасида оппоқ мўйна. Оёғида пошнаси баланд қизил этик. Қўлида тасмаси узун сумка. Мен Хуббижамолни фақат оқ халатда ва шиппакда кўрар эдим. Бу паризоднинг, зиёли кўри-нишли қизнинг ўша Хуббижамол эканига дафъатан ишонмадим. Лекин бу кулча юзли, ёноклари хиёл чиқиқ, кўзлари хиёл қисиқ, оппоққина, чеҳрасида шўхлик ва ҳаётбахш бир нур ёғилиб турган қиз Хуббижамол эди.\n— Мен тузалдим... Мен... аллақачон тузалиб кетдим! — деди Носиржон ҳаприқиб.\n— Сиз билан...\n— Хайрлашай деб ётибсиз? — У қаҳ-қаҳ отиб кулди. — Ҳурматли ёзувчи, мана, эшонимдан ўрнак олинглар! Садоқатни қаранг! Раҳмат сизга, Носиржон... — Сўнг овозидаги ҳаяжон босилмагани ҳолда, қандайдир ҳисоб бераётгандек давом этди: — Имтиҳонлар оғир... Сўнгги имтиҳонлар... Қийин бўлди! — У яна кулди. — Лекин телефонда сўраб турдим... Ҳаммангизни... Вой-вой! — Хуббижамол унинг елкасини силамоқчидек икки қадам босди-ю, иккиланиб тўхтади. — Албатта сўрайман-да! — деди. — Бусиз бўладими? Аммо-лекин хурсандман. Ҳаммаларинг отдай бўлиб кетибсизлар... Ёзувчи ака, сиз ҳам эртага чиқаркансиз!\n— Бўлмаса, эшоним, қўлни беринг, — деб у Носиржоннинг қошига дадил келди. Носиржон каловланиб, қўлини узатди, сўнг дарҳол тортиб, кафтигсира-ди, яна узатди. Хуббижамол ўзининг бармоқдари узун, оппоқ қўлига Носиржоннинг бармоқлари калта-калта, биққигина қўлини олиб силкитди. — Омон бўлинг, Носиржон... Бир-биримиздан сира хафа бўлмаслигимиз керак. Бир-биримизни тушунишимиз керак. Биз табиб эдик, сиз бемор эдингиз. Тўғрими? Сизнинг вазифангиз бўлак эди, бизнинг вазифамиз бўлак. Тўғрими?\n— Ҳа. Албатта! Сиздан миннатдормиз, — деди Носиржон. Сўнг хаёлидан чалғиди. — Ўртоқлар ҳам кета туриб, сизга раҳмат айтишни тайинлашди. А, домла! Менга айтишди...\n— Саломат бўлишсин! — Хуббижамол шундай деб қўлини тортди. Мен томон икки қадам босиб: — Ётиб ўқиш — зиён, — деди. — Сиз ҳали кўп ўқишингиз керак-ку, кўз жонивор керак бўлади... — Табассум қилди. — Хайр.\nДеразадан пастга қараб турардим. Қора палтоли... Хуббижамолни кўрдим. У машина томон бораётган, машина олдида эса новча, тимқора қундуз телпак кийган йигит турар эди. Хуббижамол унга етай деганда сал тойган эди, йигит чаққонлик билан уни билагидан тутиб қолди. Шунда Хуббижамолнинг ортидан худди касалхонадан қочган жиннидек оқ кўйлак, оқ лозимда оппоқ қор кечиб бораётган Носиржонга кўзим тушди. Деразага интилдим. Носиржон калтабақай қўлини қимирлатиб нимадир дер эди. Хуббижамол тўхтади. Носиржон қизга етиб олди. Қизнинг олдида у ёш боладек эди. Шунда бу ёкдан уларга қараб лапанглаб бораётган Полинани кўрдим. Носиржон Хуббижамолга алланималар деди. Хуббижамол кулди, чоғи. Кейин, у Носиржоннинг кифтига қўл қўйиб, бу ёққа қаратди. Полина етиб бориб, Носиржоннинг билагидан ушлаб тортди. Қундуз телпакли йигит Хуббижамолнинг тирсагидан олиб машина томон жилди. Носиржон Полинанинг қўлидан чиқиб четланди. Улар орқасидан қаради. Полина тағин уни судради. Телпакли йигит машина кабинасини очди. Хуббижамол Носиржонга қараб қўл силкитди-да, ичкарига кирди. Ортидан йигит ҳам кирди. Тутун таратиб турган машина жилди. Дарвоза қия очиқ эди, катта очилди. Машина чиқиб кетди.\n— Кетдилар, — деди. — Мени, эшоним, дедилар. Ҳамиша эшоним бўлиб қоласиз, дедилар. Лекин бир йигит билан кетдилар...\n— Ҳаёт... — дея ўйга чўмди у. — Қизиқ... Аммо-лекин муҳаббат ҳам қизиқ экан!\n— Сиз уни чиндан ҳам...\nНосиржоннинг дарҳол иссиғи чиқди. Алаҳсирай бошлади... Бир амаллаб тунни ўтказдим. Ҳамхоналарнинг бу содда йигитчага қилган муомалаларини эслаб, жуда-жуда ўкиндим. Ўзимни ҳам сўкдим. Бироқ, тағин нимадир менга тасалли берар, нималигини билмас эдим.\n— Ака, муҳаббат қизиқ... Муҳаббатни билмабсиз, бу дунёга келмабсиз... Ҳа! — У қандайдир ички фахр билан қимирлаб қўйди. — Мен буни... гаражга борсам, айтиб бераман. Директоргаям айтаман!.. — У синиқ жилмайди. — Отам йўқ... Алдаган эдим сизларни. Бўлади-ку! У кишиям қазо қилганлар. Лекин ҳовли-жойимиз бор! — дея ҳаяжонланиб давом этди. — Гулзоримиз бор! — Сўнг бир зум кўзларини юмиб қолди-да, яна чарақлатиб очди. — Пастдаги дарахт бодом экан! Гуллапти! — Ўрнидан турмоқчи бўлди. — Ана, қаранг! Ана... Гуллапти... — Сўнг бўшашди. — Лекин совуқ уради.\n— Ундай эмас. Сизни... яхши кўради.\nУ ғамгин жилмайиб, қоғозни ўзига қаратди. Шунда мен бир мўъжизани кўрдим... Унинг кўзлари қинидан чиққудек бўлиб кетди. Кўкраги кўтарилиб тушади. Лаблари пичирлайди. Бирдан менга боқди. Худли мен —- мен эмас, ўзи ҳам — ўзи эмасдек боқди. Яна қоғозга тикилди. Лаблари пичирлайди. Тағин менга тикилди-да:\n— Ака, — деди беҳоллик билан. — Мен ўқияпман-ку... Ўқияпман. Мана, қаранг... «Севги, сенинг ширин тилингдан...» Ўқияпман! — У бўғиқ, ёввойи овозда чинқириб юборди-да, юзини ёстиққа босиб ҳўнгради. Сўнг ўрнидан турмоқчи бўлди, мадори етмади.\nМен ҳайрон эдим: ҳа, у ҳарфни танимай қолган экан... Ажаб! Наҳот бу кутилмаган тўлғоқ унинг онги-да ўзгариш ясади! Эшитганман: қўрқув ё ҳаяжон асноси тилдан қолганларнинг, тағин қаттиқ қўрқув таъсирида тилга кирганларини... Аммо бу ҳолни... Энди мен Носиржонни танимагандек унга тикилдим.\n— Яхши-да, яхши-да!.. Мен ҳам одам... Яримтаман деб юрардим. Муни қаранг, ака... Мана, мана... «Тилингдан... ким ўпма...» Ўқияпман, Полина опа!\nКейин сездимки... жуда хурсандман. Хурсанд экан-ман! Сездимки, ўша йигитларнинг шўхлиги, ўзлари билиб-билмай эрмак қилганлари... ўшалардан ҳам хурсандман. Борингки, «Олижаноб бўламан», деб буни йўлдан қайтаришга уринмаганим учун ўзимдан ҳам хурсандман... Тўғри айтадилар: ҳаётнинг ҳар бир кўриниши ўз натижасини беради. Уни сунъий равишда бузмаслик керак.\n— Раҳмат... — Носир қўлларига тиралиб ўрнидан турмоқчи бўлди. Полина уни босиб ётқизди. — Ҳа-ҳа, ётишим керак, — дея бошини ёстиққа қўйди. Сўнг қўлини узатди. Қисдим. Бармоқлари лов-лов ёнарди. — Ака, қаранг, ўқидим... Ў! — У беҳол кулди. — Ўша... ҳалигининг кучида буям?\n— Э, мен тузаламан! — деди у. — Албатта... — Кейин менга яна синиқ тикилди. — Кетдилар-а?\n— Ҳа-ҳа... ўзим ҳам... Ҳа, майли! Лекин, — деб жилмайди у, — мен унутмайман... У кишиям айтдилар. «Эшоним, сизни унутмайман», дедилар...\n— Кеннойимни сўранг...\n"http://www.kutubxona.com/wiki/index.php?title=Shukur_Xolmirzayev._Bodom_qishda_gulladi_(hikoya)_/_Kiril&oldid=13175" dan olindi


2014 йил якунлари бўйича мамлакатнинг ялпи ички маҳсулоти 8,1 фоизга, саноат маҳсулоти ишлаб чиқариш ҳажми – 8,3 фоизга, қишлоқ хўжалиги ишлаб чиқариши ҳажми — 6,9 фоизга, капитал қурилиш ҳажми – 10,9 фоизга, чакана товар айланмаси ҳажми — 14,3 фоизга ўсди. Ишлаб чиқарилган маҳсулотларнинг қарийб 70 фоизини юқори қўшилган қийматли тайёр товарлар ташкил этди.\nБанк тизимини қайта ислоҳ қилиш ва мустаҳкамлаш 2014 йилда Марказий банкнинг қайта молиялаштириш ставкасини 12 фоиздан 10 фоизгача пасайтириш ва тижорат банкларининг кредитлари бўйича фоиз ставкасини тегишлича камайтириш учун зарур шарт-шароитлар яратди. Охирги йиллар давомида етакчи халқаро рейтинг агентликлари Ўзбекистоннинг банк тизими фаолиятини “барқарор”деб баҳоламоқда.\nИшбилармонлик муҳитини яхшилаш ҳамда кичик бизнес ва хусусий тадбиркорликни ривожлантириш учун янада қулай шарт-шароитлар яратиш, шу жумладан, бизнесни ташкил этишда “бир дарча”тамойилини жорий этиш, кичик бизнес субъектлари томонидан статистика ва солиқ ҳисоботлари тақдим этилиши механизмини соддалаштириш, хусусий тадбиркорларнинг хомашё ресурсларидан фойдаланишини анча кенгайтириш бўйича тизимли чора-тадбирлар амалга оширилди. Натижада ялпи ички маҳсулотда кичик бизнеснинг улуши 2000 йилдан бошланадиган даврда 31 фоиздан 56 фоизгача, саноат маҳсулоти ишлаб чиқаришда эса —12,9 фоиздан 31,1 фоизгача ўсди.


Нусратулло Жумахўжа. Илм аниқликка таянади (2010) - www.ziyouz.uz\nБош саҳифа МатбуотҲозирги давр матбуотиНусратулло Жумахўжа. Илм аниқликка таянади (2010)\nЎзбек халқининг буюк шоири, мутафаккири, маҳсулдор муаррих, моҳир таржимон Муҳаммадризо Огаҳий таваллудига 200 йил тўлиши муносабати билан матбуотда бир неча мақолалар эълон қилинди. Ушбу мақолалар Огаҳий тарихий хизматларининг аҳамиятини, ижодиётининг моҳиятини ёритиши билан диққатга сазовордир. Бироқ “Огаҳий таваллудининг 200 йиллиги” рукни остида чоп этилган И.Ҳаққуловнинг “Маоний боғини доно қилур сайр…” сарлавҳали мақоласи (“ЎзАС”, 2009 йил, 11 декабр) тўғрисида бундай дея олмаймиз.\nМақоланинг қурилмаси ғалати. Мундарижа ва мазмун пароканда. Огаҳийга бағишланган мақолада кириш қисмидан кейин сўз тавсифига ўтилади-да, кейин тасаввуф ва тасаввуфшунослик ҳақида гапирилади. Огаҳий бир четда қолиб, Абу Аъло Афифий, Абу Наср Саррождан кўчирмалар келтирилади. Уларнинг Огаҳий ва унинг ижодиётига нима алоқаси бор? Келтирилган кўчирмаларнинг манбалари кўрсатилмайди. Бу — илмийликка хилоф. “Атоқли турк шоири” Номиқ Камолдан ва Ҳорис ал-Мусоҳибийдан кўчирмалар келтириладики, уларнинг бевосита Огаҳий ва унинг ижодига дахли йўқ. Уларсиз Огаҳий ижодини таҳлил этишнинг имконияти йўқми? Афсуски, мақола муаллифи билан у кўчирма келтирган “донишманд”ларнинг нуқтаи назарини фарқлаш, ажратиб олиш қийин. Чунки баъзи ўринларда муаллиф тилидан айтилган фикр бошқа ўринда у келтирган кўчирмада айнан акс этган. Қизиғи шундаки, И.Ҳаққулов фақат турк, араб, Ғарб шоирлари ва тасаввуфшуносларидангина иқтибос келтиради ҳамда уларни сунъий равишда ўзбек тасаввуф шеъриятига татбиқ этади. Наҳотки, ўзимизда бирорта арзигулик тасаввуфшунос топилмаса! У олимларимизга нисбатан “зеҳн, мушоҳада, хусусан, сезги пачоқлиги…, бефаҳмлик” сифатларини раво кўради. Ахир, булар нутқ маданиятидан йироқ сўзлар-ку!\nБаҳс маданиятига кўра, мубоҳасага тортилаётган ҳамкасби ҳамда унинг кўчирма олинган асари номи аниқ келтирилиши ва баҳс мазмуни ифодаланганда унга нисбатан ҳурмат, холис муносабат сақланиши лозим. Мақоладаги мана бу мунозара тарзи баҳс маданиятига асло тўғри келмайди: “Огаҳийнинг мутафаккир ва орифлиги шундаки, у қисмат белгилаган йўл – шеър ва шоирлик тариқидан чалғимаган, ҳеч қачон сўфийлик ва мутасаввуфликни санъаткорликдан баланд қўймаган. Унинг шеърларида неча ўнлаб тасаввуфий тимсол, рамз ва истилоҳларни учратиш мумкин. Улар нечоғли кўп ва такрор-такрор қўлланилган бўлмасин, Огаҳийни сўфийлик маслагига соҳиб шоир, дейишга ҳеч асос бермайди. Уни “сўфийи соф сиймолар” қаторига қўшиш эса ғирт ёлғондир. Чунки ўзини Ҳақ ишқига қурбон айлаган сўфийни Ҳақдан бошқа бир нима қизиқтирмайди. Ҳар қандай ижтимоий муносабат ва муассасага у ўзича ёт назарда қарайди. Огаҳийда эса, бундай эмас”.\nПарчадаги қўштирноқсиз, ўзгартириб келтирилган “сўфийлик маслагига соҳиб” ва қўштирноқда келтирилган “сўфийи соф сиймолар” иборалари мазкур сатрлар муаллифига мансубдир. Муаллиф ушбу тушунчаларни рад этса, танқид қилса, улар билан маданий мунозарага киришса, чидаш мумкин. Лекин уларни баралла “ғирт ёлғондир” дейиш бориб турган ҳурматсизликдир.\nХўш, Огаҳий ҳақида 15-20 йиллар олдин ёзилган ишларга бунчалар кескин муносабат билдиришга зарурат борми? Умумтаълим мактабларининг 10-синфлари учун янги дарслик яратиш жараёнида 1990-йилларнинг бошларида Огаҳийнинг:\nБизки, букун жаҳон аро кишвари фақр шоҳимиз,\nБошимиз узра оҳимиз шуъласидур кулоҳимиз —\nбошланмали ғазалини таҳлил этган эдик. И.Ҳаққулов келтирган иборалар мана шу дарсликнинг қуйидаги жумлаларидан узиб олинган: “Фақр — тариқат соҳибларининг муқаддас шиорига айланади. Муҳаммадризо Огаҳий фақр мақомига эришган сўфийи соф сиймолардан эди” (Б.Қосимов, Н.Жумахўжа. Ўзбек адабиёти.10-синф учун дарслик. Муҳаммадризо Огаҳий қисми, “Ўқитувчи”, Тошкент, 1999, 373-бет.). Ушбу дарслик тўрт марта қайта нашр этилди. Ҳар йили тўрт юз минг 10-синф ўқувчиси, 40 минг она тили ва адабиёт ўқитувчиси ундан фойдаланди.\nНазаримизда, таҳлилларимиз шу қадар номаъқул бўлганида, аввало, дарсликдаги ҳаммуаллифимиз, талабчан устозимиз, марҳум профессор Б.Қосимов, дарсликнинг масъул муҳаррири, профессор Ҳ.Ҳомидов, қолаверса, Халқ таълими вазирлиги илмий-методик кенгашидаги ўнлаб олимлар уни ўтказмас эди. Башарти таҳлил ва талқинларимиз тўғри эмас, деган иддаоси бор экан, И.Ҳаққулов уни ўз вақтида айтганида, дарсликнинг иккинчи нашридаёқ тузатмасмидик.\nУшбу иддаоларда асос йўқ. Хўш, Огаҳий сўфиёна ғояларни куйласа, мутасаввуф бўлса, “шеър ва шоирлик тариқидан чалғи”ган бўладими? Масалан, бошқа бир мутафаккиримиз, сўфи ва мутасаввуф Машраб шеър ва шоирлик тариқидан чалғиганми? Бирор киши Огаҳий “сўфийлик ва мутасаввуфликни санъаткорликдан баланд қўйган”, деган даъвони илгари сурмаган-ку! Бордию, бирор ерда “Огаҳий сўфийлик маслагига соҳиб шоир”, дейилган бўлса, бу Огаҳий яссавия, нақшбандия, кубравия каби махсус тариқат яратган, деган маънони англатадими? Йўқ, асло. Бу Огаҳий бошқа мутасаввуфлар билан маслакдош бўлганлигини билдиради, холос. Огаҳий “сўфийи соф сиймолар қаторига қўшилса”, бунинг нимаси “ғирт ёлғон” экан? Огаҳийни ҳақдан бошқа қандай “ижтимоий муносабат ва муассаса(?)” қизиқтирган экан? Афтидан, И.Ҳаққулов Огаҳийни сарой шоири ва тарихчиси, бош мироб, хонларнинг яқин маслаҳатгўйи, сарой “муассаса”сига мансуб давлат арбоби бўлган-у, мансаб-мартаба кетидан ҳузур-ҳаловатда яшаган, деб ўйлайди ва адашади. Сарой муҳитини ўрганган олимлар билишадики, давлат хизматида бўлган ижодкорлар сарой ичида маишатда яшамаганлар. Уларга бебилиска маош ҳам тўланмаган, бебаҳо хизматлари учун устларидан зар ҳам сочилмаган. Сарой хизматидан холи пайтда ўз манзилларида фақир ва хокисор ҳаёт кечирганлар.\nФақирлик фақат Огаҳийнинг лирик қаҳрамонида мужассам этилган эмас, балки шоир шахсиятининг “мен”ига сингиб кетган, унинг турмуш тарзига айланган маънавий хислат эди. Бутун ижодида, хусусан, 1440 саҳифадан иборат “Фирдавс ул-иқбол” солномасининг қайси бетида ўзи ҳақида гап борар экан, Огаҳий ўзини “фақир”, дея тилга олади. Бу фақат анъанавий ҳол эмас. Сарой расмий маъмурлари ва лашкар билан ҳарбий сафарларда қадам-бақадам, гоҳо отлиқ, гоҳо пиёда, гоҳо шодон, гоҳо нолон юрар экан, бу ўткинчи, ёлғончи ва шафқатсиз дунё манфаатларидан шоир ва муаррихнинг умид гулшани куллий сўнган, инсон сийратидаги ёвузлик ва ҳирсу ҳавасдан буткул юз ўгирган. Лашкар мағлуб ва ҳимоясиз қолган одамларнинг зару зеваридан оддий уй жиҳозларигача талаб олганида шоир ва муаррих ҳалол ва меҳнаткаш қўлини бирор нарса илинжида булғамаган. Ғалаба нашидасини сурган хону амалдорлар ҳам шоир ва муаррихга ҳеч қандай насиба ажратмаган. Унинг учун ягона юпанч, илинж ва паноҳ ёлғиз Оллоҳ бўлган, ҳар сония жонини ҳовучлаб Оллоҳга таваккал билан яшаган. Огаҳийнинг мудҳиш замонда, сонсиз-саноқсиз қатлу торож аросатида ажал сиртмоғидан омон чиқиши, имкон топиб юксак бадиият намуналарини яратишининг ўзи мўъжиза эди.\nЭнди бутун Хоразм хонларини улуғлаб ёзилган буюк “Фирдавс ул-иқбол” солномасини якунлаётган ҳазин ва дардманд, муҳтож ва мададсиз қолган мутафаккирнинг аҳволи руҳияси тасвирланган қуйидаги сатрларга зеҳн солинг:\n“Нечук бўлмас аламдин тоқатим тоқ\nКи, борман ғамга жуфту жуфтдин тоқ.\nУйим вайрондуру даврон ғамидин,\nКўнгул ошуфтадур уй мотамидин.\nНа ётсам, бистари хобим муҳайё,\nНа турсам, уйда асбобим муҳайё.\nҲужум айлаб манга фақр ибтилоси,\nЯна бир сори танҳолиғ балоси.\nЭрур ҳолимға нозир йиғлағудек,\nМусулмон бирла кофир йиғлағудек.\nАлғараз, бағримға тиш қадаб ўйланмоқ тақозосин қилди. Харожот учун хейли пул ҳожот бўлди. Бир неча аҳбобким, фақирға дўстлиғ ва якжиҳатликдин дам урур эрдилар, ҳар қайсисидин беш-ўн динор қарзи ҳасана тиладим. Бу муддаода муддати мадид жустужў ва тараддуд қилдим. Алар бовужудеким, давлат ва сарватда қорун ганжин закот чиқарур эрдилар, зодаоллоҳу таолло, иқболи давлатиҳум бир қаро пул била умидим кўзин равшан қилмадилар. Маҳрумлиғға аҳлин носияе муродимға қўйдилар. Оқибатул-амр, Муҳаммадпаноҳбеги соний ҳанналло таолло аън ул-офотдин юздин кўпрак ашрафий қарз истижоро олдим. Илоҳи, фақирни бу қарздорлиқ ибтилосидин осонлиқ била ботроқ қутқар ва бу буруж дағдағасидин тезроқ чиқар, омин”.\nҚизиғи шундаки, олдинроқ Огаҳийни тариқатдан йироқлаштиришга уринган муаллиф, сал ўтмай уни: “Қалбида олий моҳият юз очиб, бош кўтаргани боис, тариқат ва тасаввуфий шеърият имтиёзларидан фойдаланган”, дейди.\nУшбу мақоласида И.Ҳаққулов нафс ҳақида ҳам бир маҳаллар ёзган фикрларига бемалол тескари гапларни ёзади ва ўзича аллақандай “нафсшунос”ларга зарба беради. У нафснинг тури кўплигини, мутасаввуф ва тасаввуфшунослар “нафсни ўлдириш, мағлуб этиш” деганда, нафснинг ёмон тури — нафси амморани назарда тутганларини била туриб шундай ёзади: “Шу жойда таъкидлайликки, бугунги айрим “нафсшунос”ларга эргашиб, нафсдан бутунлай кечиш, нафсни ўлдириш тўғрисида ҳеч қачон сўзламаслик лозим. Нафс ўлдими — одам ўлади. Бу эса, худкушликнинг бир тури эрур. Нафсни қанча қийнаб, қанча азобга гирифтор этманг, тиниб-тинчиш ҳолида ҳам у барибир ўзининг сифатларидан кечмайди”.\nУшбу мулоҳазалардан келиб чиқсак, дунё ҳою ҳавасларидан воз кечиб — нафсини мағлуб этиб, 63 ёшида тарки дунё қилган Аҳмад Яссавий худкушлик билан шуғулланганми? Унда Яссавийнинг ер остида яна шунча ҳаёт кечиргани ҳам “ғирт ёлғон” экан-да? Унинг тақдири мисолида нафс ўлди, лекин одам ўлмади-ку! Ёки Алишер Навоийнинг ҳаётни тоқ ва мужаррад кечиргани ҳам — нафсни енгиш, мағлуб этиш, ўлдириш эмасми? Унинг қисмати мисолида ҳам нафс ўлди, аммо одам ўлмади-ку!\nИ.Ҳаққулов ҳатто яхшилик ва яхшилик қилувчиларни ҳам шубҳа остида қолдиради: “Ҳатто, яхшилик ҳам нафснинг ҳаммолидир, чунки яхшилик зоҳиран итоаткор эрур. Инсон, шу сабабдан, қилган ишини алоқаси бўлсин ё бўлмасин, Оллоҳ учун деб ҳисоблайверади. Ҳолбуки, яширин тарзда нафс уни тузоғига туширган бўлади”. Оддий тушунчаларни бунчалар чигаллаштиришга нима зарурат бор? Ахир, Абдулла Авлоний “Туркий гулистон ёхуд ахлоқ” асарида нафс ва унинг яхши-ёмон турларини соддагина тушунтириб қўйган: “Инсон икки нарсадан мураккабдур. Бири жасад, иккинчиси нафсдур… Агар нафси тарбият топиб, яхши ишларни қилурга одат қилса, яхшиликға тавсиф бўлуб — “яхши хулқ”, агар тарбиятсиз ўсуб, ёмон ишлар ишлайдургон бўлуб кетса, ёмонлиқға тавсиф бўлуб — “ёмон хулқ” деб аталур… Миқёси нафс деб қиладургон амалларимизни, ишларимизни шариат, инсоният қонунига мувофиқ ўлуб-ўлмадиғини виждонимиз ила ўлчаб кўрмакни айтилур. Нафс ўлчови ҳақиқий бир ўлчовдирки, инсоннинг ўз нафсига лойиқ кўрмагон муомалани бошқалар ҳақида ижро этмоқға қўймас”.\nНазаримизда, бундан бир аср аввал аниқ шаклланган тушунчаларни чалкаштиришга асло ҳожат йўқ эди.\n“Ўзбекистон адабиёти ва санъати” газетасининг 2010 йил 16-сонидан олинди.\n← Аввалги Аввалги Жалил Ҳазратқулов. Ўлмас тарихий обида (2010)\nКейинги → Кейинги: Нормурод Норқобилов. Саҳро денгизи (2010)


СНБ раиси Рустам Иноятов диққатига – Ёш ижодкор Талант Бекдан “Очиқ хат”\nБош мақола, Демократия сабоқлари, Муҳаррир минбари | 11/09/2017 12:18 AM 30379 марта ўқилди\nТалант Бекнинг бир гуруҳ ижодкор дўстлари бизга мурожаат қилиб, ушбу “Очиқ хат”ни “Дунё ўзбеклари”да эълон қилишимизни илтимос қилишди. Куни кеча яна ўша СНБ ходими унга телефон қилиб, дўқ пўписа билан “Очиқ хат”ни саҳифасидан олиб ташлашни талаб қилибди.\nБиз кейинги пайтда Рустам Иноятов раҳбарлик қилиб келаётган Миллий Хавфсизлик Хизмати (МХХ) идораси ходимларининг ножўя ҳатти ҳаракати ҳақида бир талай танқидий мақолалар эълон қилдик. Лекин улар бундан тўғри хулоса чиқариш ўрнига ҳануз ўзларини – хон, кўланкаларини – майдон билиб юришибди.\nТалант Бекка дағдаға қилган МХХ ходими кимлигини, у қайси ҳокимнинг ўғли эканини биз сўраб суриштирдик. Унинг отаси ҳақида ҳам бир талай гап сўзлар Канадага етиб келди. Биз бу материалларни ўрганиб, унда келтирилган фактлар тасдиқланса, албатта, “Дунё ўзбеклари” ўқувчилари ҳукмига ҳавола этамиз.\nШу ўринда ҳокимнинг СНБда ишлайдиган ўғлига айтар сўзимиз бор: Отангни ҳам, ўзингни ҳам бугунги замон тарозисига солиб кўр, ука. Сизлар ўзи қил устида турибсизлар-ку. Шўрлик ҳокимлар ўзи шу пахта мавсумидан ортмайди. Уларнинг бир қисмини инфаркт олиб кетади. Иккинчи қисмини – пахтага қўшиб ёзишнинг ўзи адо қилади. Кечаги кунга бир назар ташлаш керак. Икки-уч йилги ҳокимлардан бугун ким қолди? Деярли ҳеч ким. Шундай қалтис бир кунда отангни ўйласанг-чи, ука.\nҚолаверса, СНБнинг ўзининг ҳам эртанги куни йўқ. Махсус хизмат идорасининг Ёзувчилар уюшмаси раҳбарияти билан бу ҳамкорликдан кўзда тутган мақсадини ҳам яхши биламиз. Шунинг учун ҳам биз ёзувчи ва ижодкор журналистлар Нуруллоҳ Муҳаммад Рауфхон, Ислом Холбой, Нарзулло Охунжонов, Бобомурод Абдуллаев, Ҳаёт Хон Насриддиновларнинг қувғинга учраб, ҳибс этилганда нега Ёзувчилар уюшмаси бу адолатсизликка панжа орасидан қараб турганини ҳам энди тушундик.\nЛекин ҳозир олис Канададан бўлса ҳам Талант Бекка қўнғироқ қилиб, шантаж қилаётган, ҳокимнинг ўғли бўлган СНБ ходимини огоҳлантириб қўймоқчимиз. Ижодкорга дағдаға қилиб, уни қўрқитишга уриниш бефойда эканини наҳот ҳалиям англаб етмаган бўлсангиз, ука?! Сизлар осмонда учиб юрган у даврлар ўтиб кетди. Энди ерга тушинг. Бўлмаса, Сизни ҳам, отангизни ҳам ерга тушириб қўйишади…\nEhtimol, qandaydir anglashilmovchiliklar bordir…\nBaribir bu narsalarga aqlim yetmaydi…\nSilliq qilib tahrirlab qo’ydim xolos…\nЎйлаб кўрдим …\nКуни кеча -1 ноябр, соат 15 : 00 да Алишер Навоий номли Ўзбекистон Миллий кутубхонасининг 4 қаватидаги муҳташам залда “Икки дарё ўртаси” деб номланган ижодий учрашув бўлиб ўтди. Учрашувдан мақсад Ўзбекистон халқ шоири, Сенат аъзоси Иқбол Мирзо ижоди билан яқиндан танишмак эди.\nЭълондаги “Икки дарё ўртаси” деган сўз мени мафтун қилгани учун ҳам бордим ва қатнашдим. Бу ибора замирида Ватан ҳисси яширин. Бу ҳис истайсанми-йўқми юракни тўлқинлантиради. Эсимни таниганимдан буён Ватан ҳақидаги бирор суҳбатга ҳеч бефарқ бўлмаганман, Бу қонимга синган нарсамикан, билмадим. “Ватан ҳақида” ажойиб суҳбатлар бўлди.\nМен Иқбол Мирзони доим маслакдош сифатида кўриб ўз оғамдак ҳурмат қилганман. Болалигимда шеърларини ўқиганим ва китоби борлиги учун ҳам…\nКитоб ҳар кимга ҳам насиб қилмайдиган жараён маҳсули. Тангрининг пайғомлари ҳам китоб шаклидадир. Абдураҳмон Жомий Мавлавийнинг “Маънавий маснавий”сини ўқиб ушбу асар ҳақида “Мавлона ҳақида нима ҳам дердим, пайғамбар эмасу, аммо, китоби бор” дейди. Шундай китоби бор.\nҲамманинг ҳам ўз китоби бўлсин. Аммо китоб дейилганда ҳар қандай китоб тушунилмайди. Шоирлик бу қисмат бўлади, буни севимли шоиримиз Иқбол Мирзо яхши англайди. Ўзбекистон халқ шоири Иқбол Мирзо билан ҳатто Ёзувчилар уюшмасининг аъзолик чиптаси йўқ Талант БЕК бошқа-бошқ а инсонлар, икаласининг ҳам Парвардигор ёзган ўз тақдири бор. Икаласининг орасида осмон билан ерча фарқ сезилади. Шоир халқ орзусидаги инсон! Бу шарафга ҳар ким ҳам мушарраф бўла олмайди.\nГапнинг индаллосига ўтсам, шундай қилиб учрашув якун бўлиши билан 20-30 ёшлар орасидаги бир йигит менга юзланиб “Сиз Талантбекми кетмай туринг, гаплашиб оламиз” деди. Кетмай турдим. Кутубхонанинг кимсасиз четроғига етаклади. Юзига қарадим, кўзига қарадим. Бироз “мужик”лиги борлиги учун исмини келтирмайман.\nБиздан бироз нарироқда ҳам бир-иккита одам кўзга ташланарди. Ҳарқалай бари менга нотаниш. Йигитнинг айтишича, … ҳокимининг ўғли экан. СНБда ишларкан. СНБ бу ўзбекчада Миллий Хавфсизлик Хизмати бўлса керак. Мен учун азалдан оддий фуқора ҳам, милиса ҳам, ўқитувчи ҳам кўзимга Худонинг бир оддий бандасидек туюлади. Ўзимнинг ҳам бу дунёга биринчи ва охирги келишим деб биламан.\nБошқаларни ҳам. Оддий бандани тинглагандек тингладим. Эшитай қани охиригача дедим. У айтарди: “ Тошкентдан қурутиб юбораман, Ватандан йўқотиб юбораман”… Индамадим, тингладим. Билмас эдики Ватан харитасидаги чизиқлар менинг юрагимдаги қонтомир чизиқлари билан уйқаш эканлигини. Мен ўзимни шоир деб билсам, шоир бир бандани тинглаётган эди. “ Исталган айбни уюштириб умрбод умрингни қамоқда чиритаман” деди.\nОхири сўрадим: “Менга қара, қамоқда бирор нима ёзиш имкониятим бўладими?” Яна гапни чувалаштирарди. Сансирагани учун ҳам, уни сенсирашга ўтиб гапира бошладим. “Эй, банда маданият билан гапир” дедим, охири кўзимга жипириқдек кўрина бошлади. “Мақсадга кўч, сабаб нима?” дедим. “Фаcебоокда Иқбол Мирзони ёмонлаб ёзибсан, Иқбол Мирзони танқид қилма ва ҳакоза…” деди.\nБиринчидан мен ҳеч қачон Иқбол Мирзони ёмонлаб ҳеч қайда ёзмаганман. Иккинчидан Иқбол Мирзо ҳақида ёзсам, унинг ижоди ҳақида ёзаман. Энди ёзишим мумкин. Унинг шахсий ҳаёти билан ҳам, ўзи билан ҳам ижодимнинг иши йўқ. Танқидий ёзсам бу менинг ижодий ишим бўлади. Бунга тўсиқ қўйишга бировнинг ҳаққи йўқ. Тўғри, инсонни бадном бўлишининг йўллари кўп; автоҳалокатга учраши мумкин, уйидан наша чиқиши мумкин…\nЁнимда диктафон йўқлиги сабабли ҳам ушбу суҳбатни ёзиб ололмаганим учун бу туҳмат дея “қора” чаплашлари ҳам мумкин ва ҳакоза. Мен билмайман, танимайман – алар ким?! Ҳасадгўйлар десам, мени нимамга ҳасад қилади? На уй, на машина, на хотин, на бола-чақа, на катта мансаб, на машҳурлик, на давлат томонидан чиқарилган том-том китоб?! Умримни адабиётга ва шу халқ хизматига борича бағишлаган бандаман холос.\nБўлса, қай даражададир истеъдодим бор! Эркакмисан? Қаматиш учун ҳар бало уюштириб нима қиласан, ё орқадан пичоқ санчиб нима қиласан? Менинг эркин юришимга, “кайфим”га халал бериб нима қиласан? Кел, битта пичоқ олиб юзлаш, энди-ку жисмонан ҳолим йўқдир аммо руҳан қувватим ҳали етарли. Мақсади мени қўрқитиш бўлса, хато қилган. Шу Ватан учун, ҳақиқат учун, шеърият учун барига қўл силкиб ҳаётимни тикиб бўлганман.\nТўртта шотир орттириб, ё таниш-билиш қилиб ўзларича мафия бўлиб олиб яна ўзларини подшодек тутадими булар?! Билмадим. Ёлғиз юраман доим, аммо, менинг ишонган тоғларим Ватаннинг ҳеч қачон завол топмас қояларидир. Яхшиси ўз йўлингда кета бер, менга халал берма.\nАгар бунақа “икир-чикир”ларда Иқбол Мирзонинг қўли бўлса яхши иш қилмабди. Ундан кўра қўли узун экан, ўзи “катта одам” бўлса-да юзлашиб юзимга бир мушт туширган тақдирда ҳам хафа бўлмасдим, ака укасини тергайди-да, шу тупроқ ичра юракдош ака-укалармиз-ку дея жавоб ҳам қайтармай жим кетардим.\nАгар “Фаcебоок”да Хуршид Даврон шеъриятидан ўз севган шеърларимни қўйганим Уюшма аёнларининг қайсидир маънода жиғига теккан бўлиб… Ҳа, айтганча у Муҳаммад Али, Уюшма яна алламбалолар деди… у жигит. Ишга шошаётганим, коридорда Бобур, Дадахонлар кутаётгани, Шукур Қурбон борган заҳотим Талантбек сўзга чиқинг дея исмимни ёзиб кетиб негадир сўз бермагани-ю…барчаси хаёлимда айланаётгани учун унча эътибор ҳам бермадим.\nАгар Уюшма томонидан шунақа тазйиқлар қилаётган бўлса, улар ҳам хато қилаяпти, холос. Тўғри, мен шахсий ҳаётим, келажагим, моддий томонларим томонлама хато қилаётгандирман. Аммо, алар адабиёт йўлида, Ватан равнақи, келажаги йўлида хато қиляпти деб биламан…\nТўртта шотирни атрофингга йиғиб, ўзларингча “мафия” бўлиб олганларингдан кўра, маҳаллийгарчилик ва ҳакозалар қилиб Ватанни “парокандалаш” ўрнига бирлашмайсанларми? Эй, тўнғичлар! Кенжа ботирингман-ку дея ака деб қабул қилмайманми?\nАйтиб қўяй, султон суягини хўрламайди. Суягимнинг мавқеи жуда баланд. Агар бирортангга жоним керак бўлса, келу пешонамдан тўппа-тўғри от. Ва ёдингда тутки, шароит тақоза қилса-ю манда Сенлардаги мартаба Булса Мен хеч качон Сенлар каби майдалашмайман!\nШоирнинг сўзи қасам бўлади!\n11/08/2017 at 9:14 AM (Edit)\nИсмат акани мана шундай танкидий ва жонини куйдириб ёзадиган маколалари худди оппок кордек ёгади ва уни барча килган хатоларини устига ок гиламдек тушалади. Шунинг учун хам балки бу кишини идеал инсон булиб яшашини истовчилар баъзида бу кишидан хафа буладилар. Демак улар Исмат Хушевни ёмон булишини чин кунгилдан истамайдиган, Исмат Хушевнинг хакикий дустларидир!\n11/08/2017 at 1:18 AM (Edit)\nАссалому алайкум Ҳурматли Исмат ака\nМуҳтарам Тошпўлат акамиз жуда ҳам тўғри айтибдилар.Жонажон юримиздаги ўғри ва муттаҳамларни исми фамилиялари,гуруҳ аъзолари,эгаллаб турган лавозимлари ҳамда уларнинг танкаларининг ҳам номларини тўлиғича исботили фактлар билан ёзиб шармандасини чиқариш керак.\nТалант Бекнинг отасига авлодига минг бор таъзим ва раҳмат.\nБугунги ўтиш замонида ҳам ундан олдин ҳам,керак бўлса бир неча асрлардан буён хоинлар юқори мансабларни ҳар қандай ифлос ва хоинона усуллар билан ҳалқнинг ва раҳбарларнинг кўзига чўп суқишиб,иккиюзламачилик билан эгаллаб келишмоқда.\nҚодирий бобомиз сўзи билан айтадурғон бўлсак;\nЎртадан ҳалқим ва Ватаним деб чиқгувчи ҳар қандай яхши инсонни ҳар қандай йўл билан йўқ қилиш пайида бўлишади ва албатта жўр бўлишиб ғалабани нишонлашади.\nАбдулла Орипов сўзи билан айтадурғон бўлсак кейин!\nЎзлари охирги йўлга кузатишиб,таъзияда оташин нутқлар сўзлашиб,хотира сўзларини қатор қилиб битишади!\nМен ҳам Талант Бек ва элимнинг чин ботирлари тарафидаман!\nХали хамон дами баланд жаллодлар бутун фронт бўйлаб омонсиз жангга отланишганлигини мен аллақачонлар ёзиб эдим.\nЭнди ўша харакатларини сенат қарорлари билан михлашмоқда!\nАна шу сафар ҳам ҳалқ душманлари ғалаба қозонишса бу сафарги абадул абад бўлади улар учун.\nБақаламунлар дунё тургунича мансабларда тураберишади.\nБир ёқадан бош чиқариб адолат учун курашсак ҳаммамизни қаматиб йўқ қила олишмайди.\nБугунги кунда Президентимизнинг талаби ҳам бизни ўзимизни танишимиз ва у кишига камарбаста бўлишимизда.\nЧунки у киши бу хоинларни жуда яхши биладилар,дўстлик қилмасликларини ҳам жуда яхши биладилар.\nУларнинг уч ҳарфдан ошмасликларини ҳам биладилар.\nЮртимизда ана шундай ориятли инсон борлигидан кўнглим тоғдек кўтарилди.Бошингиз омон бўлсин Талант Бек!\n11/07/2017 at 9:30 PM (Edit)\nBuyuk inson Jahongir Muhammadning yaqindagina yozib qoldirgan posti ayni holatga haqqoniy javob bula oladi:\nPosted on October 26, 2017 by Jahon\n11/07/2017 at 7:38 PM (Edit)\nТалант Бек, муштумзўрлар Шавкат Мирзиёев даврида ҳам ҳовуридан тушмабди да. Минг афсус. Асло хафа бўлманг бу аблаҳларнинг кирдикорларига, Зиёли, ойдинлар сизни яхши билишади ва қадрлайди. Мен ҳам шула қаторида.\nСизга тегажағлиқ қилган такасалтанг сингарилар жаллод Каримов замонида менга ва менга ўхшаганларга ҳам анча дағдаға қилишган. Лекин, ука бир танишиб қўяйлик, менинг отим Тошпўлат ака, сизники чи, деб мурожаат қилганим да, қўрқмаганимни кўриб, қочгандек оёқларини шиқиллатиб кетиворишарди, мутаҳҳамлар. Кейин ойлаб менга яқинлашмасди. Сиз ҳам уларнинг кимлигини доим сўриштириб юринг, кетини қисиб кетишади, эҳтимолий замона ўзгаришидан қўрқиб.\nИсматбек, ўша отнинг эгаридан ҳалигача тушмай Талант Бекга дағдаға қилган муттаҳамнинг исму шарифини, унинг минг лаънатли отасининг номини ҳам мухлисларга ошкор қилинг, илтимос.\nВақти келиб уларнинг ҳам орқасига тушволиб, ана энди бир асл профессионал ҳунарингизни намойиш қилинг, дегувчилар ҳам топилиб қолар.\nСирожиддин Ислом – Озодлик: Рустам Иноятов кетди. МХХ нима бўлади?\nЎзбекистон Бош Прокурори, МХХ раиси ва Ички Ишлар вазирлари диққатига\nЎзбекистон МХХ раиси Рустам Расулович Иноятов номига охирги илтимосномам!\nНахотки Шавкат Миризёев тушиниб етмаса. Каримов замонидаги боши захарланган кадирлар Ислоҳатни тўхтатишга бутун жон жаҳти билан ҳаракат қилади. Мана биз кўриб тўрибмиз, бундайлар шунчалик пасткашки оддий бир бечора ижодкорни ўз ҳолига қўймайди.\nКўр хассасини бир марта йўқотади дейди. Бу хокимлар уларнинг арзандалари, ҳеч ҳам трек экан ўзгармайди. Уларни ҳаммасини халқни олдида суд қилиш керак.


Сабаби, бу пайтга келиб, ҳарорат нисбатан пасайиб, тунлари салқин тушиши ўргимчаккана, беда қандаласи, қора шира каби зараркунандалар кўпайишига қулай шароит яратади. Шунинг учун айни шу кунларда ҳосил кушандаларига қарши курашни янада кучайтириш талаб этилади.\nМаълумки, зарарли ҳашаротларга қарши уч усулда, яъни агротехник, биологик ва кимёвий тарзда иш олиб борилади. Республикамиз фермерлари кейинги йилларда зарарли ҳашаротларга қарши курашда биологик усулдан кенг фойдаланишмоқда. Бу бежиз эмас, албатта. Чунки у атроф-муҳитга мутлақо безарар, иқтисодий тарафдан самаралидир.\n“Халқ сўзи” газетасининг шу йил 30 июлдаги сонида “Август ойи пахта ривожида, ҳосил тўплашда ҳал қилувчи фаслдир” сарлавҳаси остида берилган мутахассис тавсияларида ҳам қайд этилганидек, ушбу муҳим тадбирга озгина эътиборсизлик билан қаралса, тўпланган ҳосилнинг 20-25 фоизигача қисмидан маҳрум бўлиш мумкин. Шу боис бизнинг “Чимбой биомаҳсулот” биолабораториямиз жамоаси туманимиздаги 117 та фермер хўжалигининг 1713 гектар ғўза майдонларида назоратни ҳар доимгидан ҳам кучайтирган. Бугунги кунга қадар далаларга 13 килограмм трихограмма, 6 килограмм бракон, 7 килограммдан зиёд олтинкўз чиқарилиб, зараркунандаларга мустаҳкам “тўсиқ” қўйилди.\nАйтиш жоизки, белгиланган миқдорда биомаҳсулот тайёрланишида мавсумга пухта тайёргарлик кўрилгани, айниқса, зарур жиҳоз ва озуқа билан тўлиқ таъминланилгани айни муддао бўлди. Натижада далаларга ўз вақтида ишлов берилаяпти. Биомаҳсулотларнинг қолган қисмини эса керакли муддатларгача сифатли сақлашда қуёш батареясида ишлайдиган музлаткичлардан унумли фойдаланаяпмиз. Бу, ўз навбатида, сарф-харажатларни камайтириш имконини бермоқда.\nШу каби чора-тадбирлар туфайли туманимизда ҳосил кушандалари хавфи тўлиқ бартараф қилинаётир. Аммо жамоамиз назоратни мавсум охиригача асло бўшаштирмайди. Кузатувчиларимиз ўзларига бириктирилган майдонларни ҳар куни кўздан кечириб туришибди. Зеро, пахта ҳосили тўплашда ҳал қилувчи давр бўлган август ойини кўнгилдагидек ўтказиш, деҳқон ва фермерларнинг заҳматли меҳнати эвазига яратилаётган ҳосилни тўлиқ сақлаб қолиш бизнинг бурчимиздир. Уни муваффақиятли адо этсак, фермерлар пахта етиштириш бўйича шартнома мажбуриятини ортиғи билан уддалаб, эл-юрт олдида барчамизнинг юзимиз ёруғ бўлади.\nЧимбой туманидаги «Чимбой биомаҳсулот» биолабораторияси раҳбари.


Тоҳир Шамситдинов: “Молиявий масалалар вақтида амалга ошириляпти” | "NAVBAHOR" FUTBOL JAMOASINING RASMIY WEB SAHIFASI\nТоҳир Шамситдинов: “Молиявий масалалар вақтида амалга ошириляпти”\n«Навбаҳор» жамоасининг жорий йилги мавсумда кўрсатаётган ўйинлари мухлис-у мутахассисларда бирдай ижобий таассурот қолдиряпти. Жамоанинг ўтган йилги қониқарсиз иштирокидан сўнг бу йилдан бошлаб яна юқори даражадаги клубга айлантириш ишлари ажойиб тарзда уддаланяпти. Бироқ жамоани ўтган йилги баҳсларда олий лигада жон сақлаб қолиш учун имкон қадар ўз ёрдамини аямай келган Тоҳир Шамситдиновнинг бу йилги ишлари унчалик ҳам юришмаяпти. Боиси футболчи «Навбаҳор» иштирокидаги учрашувларда майдонга жуда кам тушириляпти. Шамситдинов сўнги бор 7-турда «Шўртан»га қарши баҳсда майдонга тушганди. Ниҳоят ўтган ҳафтада футболчи Ўзбекистон кубоги доирасида «Нефтчи»га қарши кечган учрашувда майдонга туширилди. Тажрибали ҳимоячи билан айнан шу ва бошқа масалалар юзасидан суҳбатлашдик. (Суҳбат "Нефтчи"га қарши Ўзбекистон кубоги 1/8 финал босқичи жавоб беллашуви доирасидаги ўйиндан аввал уюштирилган)\n- Суҳбатимизни «Нефтчи»га қарши кечган дастлабки учрашув ҳақидаги фикрларингизни билишдан бошласак.\n- Ушбу ўйинда албатта биз ижобий натижани кўзлаган ҳолда ҳаракат қилдик. Ҳамда бир қатор вазиятларга эга бўлдик. Бироқ ўйиннинг 10-дақиқасидаёқ Алишер Саматовга кўрсатилган қизил карточка ўйинимизга ўз таъсирини ўтказмасдан қолмади. Ушбу вазиятда ҳакам сариқ карточка кўрсатса ҳам бўларди. Боиси Саматов илк бор қоидани бузган ҳолда ҳаракат қилганди. Шуни инобатга оладиган бўлсак ўша вазиятда сариқ карточканинг ўзи етарли эди. Учрашувнинг бошидаёқ бир киши кам бўлиб қолганимизга қарамай кўплаб вазиятларга эга бўлдик. Агарда улардан фойдалана олганимизда мазкур баҳсда ғалаба ёки камида дуранг натижани қўлга киритган бўлардик. Лекин ҳали олдинда жавоб учрашуви ҳам бор. Насиб қилса мазкур баҳсда ғалаба қозониб мухлисларни хурсанд қилган ҳолда кейинги босқичга чиқиш вазифасини уддалашга ҳаракат қиламиз.\n- Илҳом Мўминжонов ўйиндан олдин таркибда муайян ўзгаришларни амалга оширди. Айтайлик жамоа етакчиларининг айримларини майдонга тушмаганлиги мағлубиятга сабаб бўлмадимикин?\n- Асло ундай деб ўйламайман. Боиси ушбу баҳс «дерби» мақомига эга эканлиги билан муҳим аҳамият касб этарди. «Дерби» эса фақат ғалаба учун ўйланадиган ўйин. Қайсидир маънода майдонга захира футболчилари ёки иккинчи таркиб ўйинчилари билан тушиш мумкин эмас. Ҳар қандай «дерби» баҳси ундай ўйинлар сирасига кирмайди.\n- «Навбаҳор»нинг сўнги турларда қайд этаётган натижаларида ҳакамларнинг ҳам ҳиссаси бор деб ҳйлайсизми?\n- Тўғрисини айтганда майдондаги футболчиларнинг ҳакамлар қабул қилган қарорлар юзасидан фикр юритишга ақли етади. Бироқ ҳакамнинг ишига аралашиш, уларни муҳокама қилишни ўзимга эп кўрмайман. Биламизки ҳакамлар қарор қабул қилиб бўлгандан кейин барибир уни ўзгартиришмайди ва ўз қарорларини тўғри деб баҳолашади.\n- Ҳакамларнинг жамоа зарарига чиқараётган қарорларида футболчиларнинг агрессив ҳаракатларига сабаб бўлмаяптимикин?\n- Йўқ, ундай деб ўйламайман. Очиғини айтганда жамоанинг деярли барча ўйинчилари агрессив ўйин кўрсатишга мойил футболчилар. Энди агрессив ҳаракат деганда фақат салбий ҳаракатларни тушиниш нотўғри. Сабаби бундай жиҳатга эга футболчилар жамоанинг бошқа ўйинчиларига руҳий далда бериб уларни олдинга ундашда асқотишади. Бу ҳолат жамоанинг зарарига ишлаяпти дейиш нотўғри.\n- Сўнгги ўйинларда кузатилаётган нохуш ҳодисалар футболчиларнинг руҳиятига салбий таъсир ўтказиб қўймаяптими? Умуман олганда бугунги кунга келиб жамоадаги ички муҳит қай даражада?\n- Жамоадаги ички муҳит аъло даражада. Албатта муҳитнинг ижобийлигидан жамоа яхши савиядаги ўйинларни кўрсатиб келяпти. Руҳият масаласига келадиган бўлсак, бош мураббий футболчиларни ўйиндан-ўйинга қадар муносиб тарзда таёрлаб келяпти.\n- Жамоа бош мураббийи Илҳом Мўминжоновнинг клубда олиб бораётган ишлари Сизда қандай таассурот қолдиряпти?\n- Маълумки ҳар бир мураббийнинг ўзининг иш юритиш услуби бўлади. Барча мураббийлар футболга бўлган қараши ва фикрлари орқали иш юритишади. Жумладан Илҳом Мўминжонов ҳам яхши малакага эга мураббий эканлигини исботлаб бера оляпти. Унинг жамоада олиб бораётган ислоҳотлари яхши самара келтиряпти.\n- Тоҳир ака, олий лига баҳслари доирасидаги учрашувларнинг 7-турида Наманганда «Шўртан»га қарши кечган учрашувда майдонга тушганингизча Сизни кейинги тур учрашувларида қайтиб майдонда учратмадик. Бу нима боғлиқ?\n- Ҳозирда менда жароҳат ёки майдонга тушишимга ҳалақит берадиган ҳеч қандай жиҳат мавжуд эмас. Юқорида таъкидлаганимдек ҳар бир мураббий ўйинга ўз қарашлари ва тактикаси асосида режа тузади. Эҳтимол мен мураббийнинг тактикасига мос келмаётгандирман. Умуман олганда эса бу ҳақда аниқ маълумот бера олмайман.\n- Бош мураббий билан мазкур масала юзасидан суҳбатлашиб кўрмадингизми?\n- Очиғини айтганда бу борада Илҳом Мўминжонов билан суҳбатлашмадим. Лекин бош мураббий билан ўртамиздаги муносабат яхши, ҳеч қандай тушунмовчилик ёки хафагарчилик юзага келмаган. Бундай вазиятда мендан фақат машғулотларда ўзимни кўрсатиш ҳамда менга бериладиган имкониятни кутиш талаб этилади.\n- Кўряпмизки «Навбаҳор» жамоасининг энг кучли чизиғи бу - ҳимоя. Сизнингча ҳам шундайми?\n- Албатта. Чунки ҳозирда жамоа таркибида саккиз нафар ҳимоячи мавжуд. Ҳар бир нуқтага иккитадан ўйинчи тўғри келади. Шу туфайли жамоада жуда катта рақобат юзага келган. Бунинг натижасида эса кам гол ўтказиляпти. Эътибор берган бўлсангиз сўнгги турларга қадар олий лигада энг кам гол ўтказиб юборган жамоалар қаторида бораётгандик.\n- «Навбаҳор»нинг олий лигадаги имкониятини қандай баҳолайсиз?\n- Агарда жамоа кейинги ўйинларни ҳам ҳозиргидан кам бўлмаган натижалар билан давом эттирса, муҳим ва керакли очколарни қўлга кирита олса, якунда совриндорлар қаторидан жой эгаллаши мумукин. Шахсан жамоа бунга ҳақли деб ҳисоблайман.\n- Биз биламизки, «Навбаҳор» жамоасининг аввалги мавқеини тиклаш мақсадида олдинги йилларда ҳам бир қатор ишлар амалга оширилди. Бироқ якунига етказилмаган саъй-ҳаракатлар оқибатида жамоанинг натижалари ўзгаришсиз қолиб кетаётган эди. Бу йили «Навбаҳор» мавсум сўнгига қадар ҳозиргидай мувафаққиятли иштирок этиши қай даражада ишонарли?\n- Албатта жамоа таркибини сақлаб қолиш бу раҳбариятга боғлиқ масала. Агарда раҳбарлар жамоага иккинчи даврада ҳам худди ҳозиргидай эътибор қаратиб, етарли шарт-шароитларни яратиб бера олишса, жамоа бемалол совриндорлар қаторидан жой эгаллайди. Масалан ҳозирда раҳбарият томонидан футболчиларга юқори даражада имконият ва шароитлар яратиб берилаяпти. Молиявий масалалар ҳам ўз вақтида амалга ошириляпти. Демоқчиманки, ҳаммаси худди шундай давом этадиган бўлса, жамоа олий лига баҳсларини кучли учликда якунлашини кутса бўлади.\n- Бу йилги олий лигаси савияси ҳақидаги фикрларингиз.\n- Кўриниб турибдики бу йилги олий лига савияси аввалги йилларга қараганда анчайин ошди. Элитада эътиборга молик ўзгаришлар юз берди. Мавсум бошида турнир жадвали кучли тўртлигида кутилмаган ҳолатлар юзага келди. Хусусан дастлаб «Динамо» жамоаси турнир пешқадамлигини қўлга олди, кейин эса «Қўқон-1912» жамоаси ўзини кўрсатди. қолаверса «Навбаҳор» кучли тўртталикдан тушмай келди. Қисқасини айганда, бу йилги учрашувлар ўзига хос қизиқарли руҳда ҳтяпти. Деярли барча жамоаларимиз бир хил кучга эга. Бунинг натижасида эса ҳар бир жамоа майдонга фақат ғалабани кўзлаган ҳолда майдонга тушяпти. Фикримни бевосита асосини эса жамоаларнинг турнир жадвалида анчайин зич жойлашгани исботлайди.\n- Ўзбек футболининг янада савияли равнақ топишида кўпроқ нималарга эътибор қаратиш керак деб ўйлайсиз?\n- Биринчи навбатда болалар футболига катта эътибор қаратиш керак. Қолаверса олий лигадаги профессионал жамоалар сонини кўпайтириш ва юқори савиядаги легионерларни жалб қилиш орқали олий лигани кучайтириш керак. Чунки биламизки чемпионатни кучайтирмасдан туриб ҳеч қандай ўсишга эришиб бўлмайди.\n- Ўзбекистон миллий терма жамоасининг жаҳон чемпионатига чиқиш имкониятларини қандай баҳолайсиз?\n- Менимча барчаси ўз қўлимизда. Агарда жамоамиз ўз ўйинини намойиш этиб керакли очколарни қўлга кирита олса, бемалол жаҳон чемпионатига чиқиш вазифасини уддалай олади. Мана масалан терма жамоамизни яқинда Эронга қарши баҳс кутиб турибди. Агарда мазкур учрашувда йигитларимиз ғалабани қўлга кирита олишса имкониятларимиз янада ортади. Аксинча, мағлубиятга учраладиган бўлса жамоамиз анчайин қийин вазиятга тушиб қолади. Шу ўрнида ушбу учрашувда вакилларимизга омад тилаб қоламан.\n- Бугунги кунда ўзбек футболида тўпурар ҳужумчилар муаммоси бўй кўрсатмоқда. Нима деб ўйлайсиз, жамоаларимизда ҳужумчилар билан алоҳида иш олиб борадиган мураббий керакмикин?\n- Албатта керак, лекин бу ишни болалар футболида амалга ошириш мақсадга мувофиқ бўларди. Ўйлашимча, ёш ҳужумчилар руҳиятига мураббийлар томонидан профессионал ҳужумчилар сифатлари сингдирилса бу келажакда ўз самарасини беради. Масалан мен «Пахтакор» академиясида вояга етган бўлсам, мазкур академияда мураббийлар барча ёш футболчилар билан алоҳида шуғулланиб, уларга керакли маслаҳатларини берган ҳолда маҳоратли футболчиларни етиштириб чиқаришади.\n- «Пахтакор» ҳақида сўз очдингиз. Жамоанинг бу йилги салбий натижалари нима билан боғлиқ?\n- «Пахтакор» жамоасида сўнгги икки уч йил ичида авлодлар алмашинуви юз беряпти. Жамоа асосан ўз тарбияланувчиларига имконият яратиб, уларни малакали футболчи қилиб етиштириш мақсадида фақат ёшларга таянган ҳолда ўйин олиб боряпти. Бу эса натижаларнинг бир оз пасайишига олиб келган бўлиши мумкин. Аммо, келажакда ушбу футболчилар маҳоратларини намойиш этиб жамоа учун ижобий натижаларни қўлга киритишади деб ўйлайман.\n- Мароқли суҳбатингиз учун раҳмат. Кейинги ишларингизда мувафаққиятлар тилаб қоламиз.


ZAMIN.UZ / Дунё / 24 Ноябр 2015 года458\nАҚШнинг Мемфис шаҳри аҳолиси ўргимчакларнинг ҳақиқий босқинини бошидан ўтказмоқда. Кўчалар ва ҳатто турар-жой бинолари ўргимчаклар билан қопланган. Улар одамлардан қўрқмаяпти ва ўзларини яққол хўжайиндек ҳис этмоқда. Улар шаҳарни деярли бир километр масофада ўргимчак тури билан қоплаб ташлади. Бу ҳақда Daily Mail маълумотига асосланиб, «Segodeya.ua» хабар бермоқда. Мутахассислар бу ўргимчакларнинг одамга хавфи йўқлигини айтмоқда. Улар шунчаки ноқулайликлар келтириб чиқарган. Кўпчилик маҳаллий аҳоли ҳар қадамда ўргимчакларни учратаётганидан қўрқишаётганини тан олган. Олимлар ҳозирча ушбу ҳодисани тушунтириб бермаяпти. Зоолог Стив Рейчлингнинг маълум қилишича, шаҳарда ўргимчакларнинг оммавий кўчиши юз бермоқда. Бир вақтлар шаҳар атрофида ва тагида яшаган ўргимчаклар эндиликда бир жойга тўпланган. Бундай ҳодисалар юз бериб туради, аммо ўргимчакларнинг ўзларини бундай тутиши, ҳамон жумбоқ бўлиб турибди. Манба: Daryo.uz\nЎқишни тавсия қиламиз Россиянинг Челябинск шаҳри аҳолиси ноёб табиат ҳодисаси — Ой атрофидаги камалакка гувоҳ бўлди


Пандемиянинг олдини олиш чоралари\n16 Апр 2020 3173\nЖорий йил май ойидан пенсия ва нафақаларнинг тўлиқл пластик карталарга ўтказилиши назарда тутиляпти.\nРеспублика махсус комиссияси томонидан Жаҳон соғлиқни сақлаш ташкилоти тавсияларига кўра республикадаги эпидемиологик вазият барқарорлашгунга қадар жорий йилнинг май ойидан пенсия ва нафақаларни тўлиқлигича пластик карталарга ўтказиш орқали амалга оширилиши ҳақида қарор қабул қилинди, деб хабар беради koronavirus info.\nМазкур қарорни қабул қилишдан асосий мақсад — пенсионер ва нафақа олувчиларнинг соғлиғини сақлаш ва коронавирус инфекциясининг кенг тарқалишини олдини олиш.\nТиббиёт ходимларининг хулосаларига асосан, ушбу касаллик ёши катта, сурункали касалликка йўлиққан, иммунитети заифлашган одамларда оирроқ кечади.\nҲозирги кунда республикада жами пенсия ва нафақа олувчилар сони — 3 миллион 734 минг 237 нафарни ташкил этади. Пенсия ва нафақа тарқатиш учун эса АТ «Халқ банки»нинг 4 минг 355 нафар ходими, 600 дан ортиқ автотранспорт ҳайдовчилари ҳамда Марказий банк Инкассация хизматининг 1 000 дан ортиқ ходими жалб этилган. Ушбу жараёнга ички ишлар идораларининг 1 090 нафар ходими ҳам бириктирилган.


Хозирги вақтда: 21 ноя 2019, 05:27\nНатижалар сони 2485\nСаҳифа 248 дан 249\n06 март 2017, 22:56\nМавзу: Жарроҳлик амалиёти\nЖавоб: Жарроҳлик амалиёти\nВа алайкум ассалом. Бу саволингизга жавобни «Кифоя» китобидан келтирамиз. Хулосани ўзингиз чиқариб оласиз. Косметик жарроҳлик ва унинг ҳукми Бу мавзу бўйича тақдим қилинган илмий ишлар муноқаша қилиниб, у ҳақда бўлиб ўтган тортишувларни эшитиб, Ислом Конференцияси Ташкилоти қошидаги халқаро Ислом ф...\n06 март 2017, 22:54\nМавзу: Шиаларнинг масжидида намоз ўқиш мумкинми?\nЖавоб: Шиаларнинг масжидида намоз ўқиш мумкинми?\nВа алайкум ассалом. Жамоатдан бошқа вақтда кириб ўқиса бўлади. Мабодо масжид ичида суратлар бўлса, унга юзланмай ўқилади. Валлоҳу аълам.\n06 март 2017, 22:53\nМавзу: Намоз масаласи\nЖавоб: Намоз масаласи\nВа алайкум ассалом. Ҳайзнинг энг кўпи ўн кун. Ундан кам бўлса, ўшанча кунни оласиз. Ўн кундан ортиқ бўлмайди. Ҳайз деб ҳисобланган кунлардаги намоз сиздан соқит бўлади. رَوَى الطَّبَرَانِيُّ وَالدَّارَقُطْنِيُّ عَنْ أَبِي أُمَامَةَ ، قَالَ النَّبِيُّ : «أَقَلُّ الْحَيْضِ لِلْجَارِيَةِ الْبِكْرِ و...\n06 март 2017, 22:52\nМавзу: Монастырский сбор отца Георгия\nЖавоб: Монастырский сбор отца Георгия\nВа алайкум ассалом. Таркибида ҳаром нарса бўлмаса, номининг эътибори йўқ, тўғри эътиқод билан шифо талабида истеъмол қилса, бўлаверади. Валлоҳу аълам\n06 март 2017, 22:51\nФорум: Никоҳ (Оила)\nМавзу: Жинсий алоқа ҳақида\nЖавоб: Жинсий алоқа ҳақида\nВа алайкум ассалом. Жунубликдан кейинги ғусл асосан ибодатлар учун, қолаверса, покланиш учун қилинади. Жунуб кишига то ғусл қилмагунича фақатгина ибодат қилиш жоиз эмас. Бошқа ишларни бажарса бўлаверади. «Жунуб киши бошқага қараши жоиз эмас» ёки «Жунуб кишини кўриб қолган кишига ҳам ғусл вожиб бўла...\n06 март 2017, 22:49\nМавзу: Янги уйга кўчиш\nЖавоб: Янги уйга кўчиш\nАллоҳнинг ҳар бир куни муборакдир. Уни ким қандай ният ва амаллар билан бошлашга боғлиқ. Динимизда фалон кун хосиятли ёки хосиятсиз, деган гап йўқ. Расулуллоҳ соллаллоҳу алайҳи васалламнинг баъзи яхши ишларни куннинг маълум кунларида қилганлари ҳадисларда ривоят қилинган. Лекин қайсидир кунларда ма...\n06 март 2017, 22:48\nМавзу: Маҳр ҳақида\nЖавоб: Маҳр ҳақида\nВа алайкум ассалом. Маҳрга китоб сўраш жоиз, чунки китоб мулкдир. Ҳазратимиз ушбу ишни келинларимизнинг жасорати деб баҳолаганлар. Бу энг манфаатли маҳрдир, иншааллоҳ. Маҳрига Ҳазратимизнинг китобларини сўраган келинларимизга икки дунёнинг саодати бўлсин! Омин! Валлоҳу аълам.\n06 март 2017, 22:45\nМавзу: Бу гуноҳ эмасми?\nЖавоб: Бу гуноҳ эмасми?\nВа алайкум ассалом. Гуноҳ\n06 март 2017, 16:04\nМавзу: Пешона туклари\nRe: Пешона туклари\nВа алайкум ассалом. Қош ўта қалин, ташқаридан қараганда ҳам одатда ўсадиган жойдан ташқарида ўсиб кетган бўлса, одатий ҳолга келтиришда зарар йўқ. Бу худди мўйлаби ўсган аёл ҳукмида бўлади. Қош ва қошга туташган тукларни териб бўлмайди. Бир қарашда қошлиги билиниб турган тукларни олиб бўлмайди. Унд...\n06 март 2017, 16:03\nМавзу: Чёлка кестириш\nВа алайкум ассалом. Аёлларнинг пешона кокилини кесиши борасида тақиқ ворид бўлмаган. Уларнинг соч кесишлари ҳақида «Саҳиҳи Муслим»да қуйидаги ривоят келган: عَنْ أَبِي سَلَمَةَ بْنِ عَبْدِ الرَّحْمنِ، قَالَ: دَخَلْتُ عَلَى عَائِشَةَ أَنَا وَأَخُوهَا مِنَ الرَّضَاعَةِ، فَسَأَلَهَا عَنْ غُسْلِ النَّب...


Сурияда ИШИД сафида жанг қилган 160 нафар россиялик жангари йўқ қилинган » Ўзбекистон янгиликлари – Zamin.uz\nZAMIN.UZ / Дунё / 19 Ноябр 2015 года565\nСурияда ИШИД тарафида жанг қилган россиялик 160 нафар жангари йўқ қилинган. Бу ҳақда Россия ташқи ишлар вазирлиги маълум қилди, дея хабар беради «Интерфакс». «Росссиядан Сурияга 2719 нафар фуқаро кетган. Улардан 160 нафари йўқ қилинди, 73 нафари қайтган ва жазосини олган, 36 нафари эса қамалган», — дея таъкидлаган вазир ўринбосари Олег Сиромолотов. Унинг айтишича, ИШИД сафида араб мамлакатлари, Европа, Россия ва МДҲ давлатларидан келган 25 мингдан зиёд чет эллик жанг қилмоқда. Манба: Daryo.uz


Сайлов билан боғлиқ низолар бу борада фуқароларнинг мурожаати қандай тартибда кўриб чиқилади?\nМамлакатимизда давлат ҳокимияти вакиллик органларига сайловларни очиқ, шаффоф ва мустақиллик принциплари асосида ўтказишда халқ ҳокимияти ва сиёсий плюрализмнинг ҳуқуқий асосларини мустаҳкамлаш ва сайлов тизимини босқичма-босқич модер¬низа¬ция¬лаш бўйича тегишли чора-тадбирлар изчиллик билан амалга оширилмоқда.\nПрезидентимизнинг 2017 йил 22 декабрда Олий Мажлисга йўллаган Мурожаатномасида қайд этилганидек, сиёсий ҳаё-тимизда муҳим аҳамиятга эга бўлган сайлов тизимига оид қонунлар ва қонуности ҳужжатлари ҳалигача яхлит бир ҳужжат шаклига келтирилмаганди. Шунинг учун халқаро норма ва стандартларга жавоб берадиган ягона Сайлов кодексини ишлаб чиқиш ва қабул қилиш вазифаси белгилаб берилди.\nМазкур вазифа Ҳаракатлар стратегиясини 2018 йил – Фаол тадбиркорлик, инновацион ғоялар ва технологияларни қўллаб-қувватлаш йилида амалга оширишга оид Давлат дастурига киритилди.\nШу пайтга қадар сайловга оид муносабатлар “Ўзбекистон Республикаси Президенти сайлови тўғрисида”, “Ўз¬бекистон Республикаси Олий Мажлисига сайлов тўғрисида”, “Халқ депутатлари ви¬лоят,¬ туман ва шаҳар Кенгашларига сайлов тўғрисида”, “Фуқаролар сайлов ҳуқуқларининг кафолатлари тўғрисида”, “Ўзбекистон Республикаси Марказий сайлов комиссияси тўғрисида”ги қонунлар билан тартибга солиб келинган. Шунингдек, бу соҳада қирққа яқин қонун ости ҳужжатлар қабул қилинган.\nЯнги Сайлов кодексида, биринчидан, бугунга қадар тарқоқ ҳолда амал қилган сайлов тўғрисидаги ана шу қонун ҳужжатлари ўзаро уй¬ғунлаштирилди. Иккинчидан, мазкур кодексни ишлаб чиқишда халқаро норма ва стандартлар талабларидан келиб чиқилди. Учинчидан, сайлов жараёнига нисбатан ягона шаффоф ва самарали ёндашувлар назарда тутилди.\nМамлакатимиз тарихида биринчи марта ишлаб чиқилган ва қабул қилинган Сайлов кодекси 18 боб, 103 моддадан иборат.\nСайлов кодексида қуйидаги янгиликлар ва асосий қои¬далар мустаҳкамлаб қўйилган.\nБиринчидан, Олий Мажлис Қонунчилик палатасида амалдаги 150 депутатлик ўр¬ни сақлаб қолинган ҳолда, Ўзбекистон Экологик ҳаракати вакилларига қуйи паллатада депутатлик ўринлари учун квота ажратиш институти чиқариб ташланди.\nИккинчидан, фуқароларнинг ўзини ўзи бошқариш органлари томонидан халқ депутутлари туман (шаҳар) Кенгашларига номзод кўрсатиш тартиби бекор қилинди.\nУчинчидан, сайловчиларнинг ягона электрон рўйхатини шакллантириш қонун билан тартибга солинадиган бўлди.\nТўртинчидан, сиёсий пар¬тиялар томонидан имзо йиғиш жараёнида сайловчиларнинг бир ёки бир нечта номзодларни ёхуд партияларни қўллаб-қувватлаб имзо қў¬йиши мумкинлиги белгиланди.\nБешинчидан, муддатидан илгари овоз бериш ва сайлов куни овоз бериш учун ягона сайлов бюллетени жорий этилиб, шу муносабат билан “сайлов варақаси” тушунчаси чиқариб ташланди.\nОлтинчидан, сайловларни ўтказиш ёки ташкил этиш масалалари юзасидан жисмоний ва юридик шахсларнинг мурожаатларини кўриб чиқиш тартиби аниқ белгилаб қўйилди.\nФуқароларнинг сайлов ҳуқуқлари қонун билан кафолатланган ва суд томонидан маъмурий-ҳуқуқий тартибда ҳимоя қилинади.\nАгар фуқаро сайловчилар рўйхатида хато ёки ноаниқликларни аниқласа, тегишли сайлов комиссиясига арз қилиши мумкин. Шунингдек, фуқаро бу ҳақида судга ҳам мурожаат қилиши мумкин.\nШу ўринда фуқароларнинг сайловга оид мурожаатларини ҳал этиш тартиби ҳақида тўхталадиган бўлсак, сайлов комиссиялари эндиликда келиб тушган мурожаатларни ўз ваколатлари доирасида кўриб чиқади. Улар томонидан ушбу мурожаатлар юзасидан текширувлар ўтказилади ва уч кунлик муддатда ёзма жавоб берилади. Агар сайловга камида олти кун қолган ёки мурожаат овоз бериш куни келиб тушган бўлса, унда бу мурожаатлар дарҳол кўриб чиқилади.\nМурожаатлар сайлов комиссиясида юритиладиган қайдлов дафтарида рўйхатга олинади. Сайлов комиссияси раиси мурожаат келиб тушгач, комиссия аъзолари иштирокида ушбу мурожаат муҳокамасига бағишлаб мажлис ўтказади. Мажлисга манфаатдор шахслар таклиф этилиши мумкин.\nМурожаатни кўриб чиққан сайлов комиссияси аъзолари қабул қилинган қарор тўғрисида мурожаат юборган шахсни хабардор қилиши шарт.\nСайлов комиссияси ваколатига кирмайдиган мурожаатни уч кунлик муддатда тегишли органга юборилади ва бу ҳақида мурожаат юборган шахс хабардор қилинади.\nСайлов комиссияларининг қарорлари устидан тушган шикоятларни кўриб чиқиш тартиби ҳам кодексда ўз ифодасини топган.\nЖумладан, депутатликка номзодлар кўрсатган сиёсий партиялар органлари, депутатликка номзодлар, ишончли вакиллар, кузатувчилар ва сайловчилар сайлов комиссияларининг қарорлари устидан ушбу қарорлар қабул қилинганидан кейин ўн кун ичида юқори турувчи сайлов комиссиясига ёки судга шикоят қилиши мумкин.\nМарказий сайлов комиссиясининг қарорлари устидан қарор қабул қилинганидан кейин ўн кун ичида Ўзбекистон Республикаси Олий судига шикоят қилиниши мумкин.\nФуқаролар сайлов қонунчилиги бузилиши юзасидан тўғридан-тўғри тегишли маъмурий судга мурожаат қилиши мумкин.\nБунда сайлов комиссиясининг хатти-ҳаракатлари (қарорлари) устидан берилган шикоят суд томонидан шикоят берилган кундан эътиборан уч кундан кечиктирмай, агар сайловга олти кундан кам вақт қолган бўлса, дарҳол кўриб чиқилади.\nМурожаат бўйича ўтказиладиган суд мажлисида аризачи ва тегишли сайлов комиссиясининг вакили, шунингдек, прокурор, агар шикоят ариза берган шахсга эмас, бошқа фуқарога дахлдор бўлса, ўша шахс иштирокида кўриб чиқилади. Юқорида қайд этилган шахсларнинг келмаслиги шикоятни судда ишни кўриб чиқишга тўсқинлик қилмайди.\nЭътиборлиси, суднинг ҳал қилув қарори чиқарилиши биланоқ дарҳол тегишли сайлов комиссиясига ва аризачига топширилади ва дарҳол ижро этилиши шарт.\nХулоса ўрнида айтганда, фуқароларнинг ҳуқуқий онгива дунёқараши юқорилиги, айниқса, улар ўзларининг сайлов билан боғлиқ ҳуқуқларини пухта билиши жамиятимизда ҳуқуқий маданиятни юксалишини таъминлаш билан бирга сайловларнинг адолатли ва қонуний ўтишини таъминлайдиган муҳим омилдир.\nОлий суд бошқарма бошлиғи\nO‘zLiDeP: Янги Ўзбекистонни биргаликда қурамиз! (фото)\nАрзон уй олишда бериладиган имтиёзли давр қисқартирилади\nАйрим компанияларда монополия тўғрисидаги қонун талаблари бузилганда мутасаддиларни маъмурий жавобгарликка тортиш таклиф этилмоқда\nТошкентда Ҳиндистоннинг Амити Университети ташкил қилинади\nЎзбекистондаги ОТМларда келаси йили контракт нархлари сезиларли ошиши мумкин\nЎзбекистонда коронавирус аҳоли орасида кўпайишининг сабаби айтилди\nБугун, 1 июнь куни Бош давлат санитария инспектори Нурмат Отабеков иштирокида брифинг ўтказилди. Унда муатахассис...\nЎзбекистонда доллар курси ошишда давом этмоқда. Бу ҳақда Марказий банк хабар қилди. Доллар курси бу ҳафтада 10 148,31...\nФото: Бухородаги аянчли ЙТҲда иккига бўлиниб кетган "Ласетти"да икки киши ҳалок бўлди\nБухоро вилоятида аянчли ЙТҲ содир бўлди. Маълум бўлишича, шу йил 31 май куни Жондор туманидаги чўл ҳудудида 24 ёшли...\nДХХ консерваторияга ўқишга киритишни ва намунавий уй олиб беришни ваъда қилган фирибгарларни қўлга олди. Бу ҳақда...\nҚилмаган ва ҳатто хабари бўлмаган жиноят учун 11 йил қамоқда ўтирган фуқаро оқланди\nҚилмаган ва ҳатто хабари бўлмаган жиноят учун 11 йил қамоқда ўтирган фуқаро оқланди. Бу ҳақда Дарё хабар қилди. Маълум...


«Ахолини хавфдан огохлантириш жуда осон ва у киммат эмас» – хорижлик эксперт «Сардоба» упирилиши хакида – КУН УЗ\nГлавная / Иктисодиёт / «Ахолини хавфдан огохлантириш жуда осон ва у киммат эмас» – хорижлик эксперт «Сардоба» упирилиши хакида\n6 days ago\tИктисодиёт Comments Off on «Ахолини хавфдан огохлантириш жуда осон ва у киммат эмас» – хорижлик эксперт «Сардоба» упирилиши хакида 16 Показы\nНидерландияда жойлашган DELTARES мустакил тадкикот маркази экспертлари «Сардоба» сув омборидаги техноген офат юзасидан бирламчи тахлилларини эълон килди.\nТахлиллар 9 майгача булган даврда олинган сунъий йулдош тасвирлари, радар сенсорлари ва очик маълумотларга асосланган.\n12 сахифадан иборат, рус тилида такдим этилган бирламчи хисобот билан researchgate.net сайтида танишиш мумкин (pdf).\nBBC узбек хизмати тадкикот муаллифлари – Санжай Гири ва Геннадий Дончиц билан интервью ташкил этди. Kun.uz интервьюда экспертлар кайд этган айрим фикрларни келтириб утади.\nГеннадий Дончиц (чапда) ва Санжай Гири (унгда)\nФВВ бошкарма бошлиги Комилжон Арипов ахолини хавфдан огохлантириш тизими булмагани ва бу жуда киммат туришини айтди. Бундай тугонда узи эрта огохлантириш тизими булиши керакми?\nСанжай Гири: Ха, албатта, булиши керак. Ва у унчалик киммат эмас. Хамма гап хаво шароитларини башорат килишда. Гидрометреологик тизимлар билан бирга ишланади ва кучли ёмгир ёгса, хавф улчанади.\nШунинг учун хам биз бир неча бор огохлантирганмиз: гидрометеорологик мониторинг тизимини яхшилаш керак, деганмиз. Бу каби кучли ёмгир ва шамолни 2-3 кун олдин башорат килса булади. Шунинг асосида 2-3 кун олдин, масалан, омбордан сувни чикаришни бошласа булади.\nБугунги замонда буни килиш жуда осон ва у киммат эмас. Масалан, биз Хиндистондаги тугонга шундай тизимни урнатдик. Тизим хар соатда сув омборининг сатхини улчаб туради.\nТехноген офатдан олдинги холат. Козогистоннинг Мактаорол туманигача масофа 24 км.\nМен Узбекистонда булиб бошка сув омборларини курганимда, у ерда куп нарса хали хам кул билан килинишига гувох булдим. Бир йил аввал биз Узбекистонга буни автоматлаштириш кераклигини тавсия килдик. Чунки шу йул билан инсон омили ортидан келиб чикадиган хатолар хавфини камайтирса булади.\nТошкентга якин бир тугонда хали хам жуда эскича усул кулланилар экан. Яъни кимдир уша ерга бориб улчамларни олади. Лекин экстремал вазиятда автоматлаштирилган тизим керак. У ерга бормай туриб хам, хар соатда булаётган узгаришларни экранда куриб туриш мумкин.\nУзбекистонда аввал хам ишлаганмиз ва у ердаги хукуматга янги технологияларни аввалдан башорат килиш ишлари учун куллашни тавсия килиб келганмиз.\nБиз утган ойда у ерга бориб, махсус тренинглар утказмокчи эдик. Аммо коронавирус туфайли бора олмадик.\nТехноген офатдан олдинги ва кейинги холат. Омбордаги сувнинг учдан икки кисми йукотилган.\nТугон узок вакт давомида танаффуслар билан курилгани – упирилиш сабабларидан бири булиши мумкин\nСанжай Гири: Офатнинг эхтимолий сабаблари куп. Масалан, упирилган жойга якин дренаж каналида хатоларга йул куйилган булиши мумкин.\nБу сув омбори узилишлар билан узок вакт давомида курилган. Суратлардан аён булгани шуки, унинг упирилган кисми охирги боскичларда курилган булган. Курилишдаги танаффуслар сабабли тугон деворларининг деформацияси бир текисда ва узаро хамоханг тарзда кечмаган, бу эса охир-окибатда упирилишга олиб келган булиши мумкин.\nБаъзи InSAR тасвирларга кура, тугоннинг янги курилган кисмида деформация аввалрок курилганларидан фаркли тарзда юз берган.\nInSAR технологияси тасвири тугон деворлари деформацияси турлича булганини курсатмокда. Кизил нукталар тупрокли плотинанинг вакт утиши билан муайян даражада чукишини англатади.\nСув тошиши нотугри лойихалаштириш ё куриш окибати хам булиши мумкин. Ва албатта, табиий хамда инсоний омиллар коришмаси сабаб булиши эхтимоли ха бор.\nУпирилиш руй берган жой якинида дренаж канали бор. Ушбу канал ва бошка эхтимолий локал дефектлар тугон девориларининг нотекис деформациясига олиб келган булиши мумкин.\nФундамент ёмон курилган булса, бетон хам кулайди\nСанжай Гири: Асосий гап кандай материаллар ишлатилганида эмас. Масалан бизда, Нидерландияда деярли барча тугонлар тупрокдан курилган. Лекин бизда уларнинг таги торф булади. Торф нам булганда кенгайиб, куриганда кичрайгани учун фундаментни кураётганда яна хам эхтиёт булиш ва махсус конун-коидаларга буйсуниш керак.\nШунинг учун тугон куришдан аввал биринчи уринда худуднинг геологик шароити урганилиши шарт ва шунинг асосида лойиха ишлаб чикарилиши лозим. Булар урганилмаса, агар фундамент ёмон курилган булса, бетон хам кулаши мумкин.\nТугон упирилгач, тахминан 3 соат утгандан кейинги холат. Бу вакт ичида дамба хажмига тенг микдордаги худуд сув остида колган.\n«Тадкикотдан максадимиз – киска вакт ичида масофадан туриб бирламчи тахлил утказиш мумкинлигини курсатиш эди»\nСанжай Гири: Максадимиз – масалани факат профессионал ва техник нуктайи назардан тахлил килиш эди. Биз унда масофадан туриб йигиладиган сенсорли ахборотлар ва интернетда бор маълумотлар асосида барча эхтимолий сабабларни курсатишга уриндик. Кимнидир ё ниманидир айблаш ниятимиз йук.\nБиз бу хисоботимиз билан янги технологиялар ёрдамида шунча киска вакт ичида, шунча узокдан туриб хам бундай фожиали ходисани тахлил килиш мумкинлигини курсатмокчи булдик.\nХисоботимизда айтганмиз, хакикий сабабларни бериш учун бизга купрок маълумотлар керак булади.\nБизда «Сардоба» кандай лойихалаштирилгани борасида мутлако маълумот йук. Аслида бизнинг асосий максадимиз хам сабабларни аниклаш эмас, балки инновацион усуллар билан тахлил килишни, сунъий йулдошдан олинган тасвирлар оркали сув каёкка кетяпти, нега шу йуналишда кетяпти, шу кабиларни курсатиб бериш эди. Бу сув омбори хакида маълумот топишга кийналдик.\nГеннадий Дончиц: Бу каби хисоботлардан яна бир максад – ана шундай холлар юзага келган кандай йул тутиш кераклигини урганиш. Хатто тижорий компаниялар хам офат юз берганда бажонидил реал вактдаги сателлит тасвирларни улашишга тайёрлар. Шундай экан, улардан фойдаланса булади.\nОчик маълумотлар ёрдамида дунёнинг хар бир бурчагидаги тугонга караб, агар у упирилса, канча худудга хавф тугдиришини аниклаш мумкин.\nInSAR технологияси радар сенсорларига эга ва хатто 1 мм деформация булса хам, уни илгай олади. Бу оркали объект вакт оша кандай курилганини сателлит суратлар ёрдамида реконструкция килиш мумкин. Бу кийин эмас, унинг боскичма-боскич кандай курилганини курса булади.\nТошкент-Жиззах йули сув остида колган.\nМаълумот учун, Deltares – сув ресурслари ва геология сохаларида амалий изланишлар олиб борувчи мустакил тадкикот институти. Компания Нидерландиянинг Делфт ва Утрехт шахарларида жойлашган. Институтда 800дан ортик мутахассис фаолият юритади. Компания фаолияти жамият ва атроф-мухит учун интеллектуал ечимлар излаш, инновациялар яратишга каратилган.\nЭслатиб утамиз, президент Шавкат Мирзиёев техноген офатни тахлил этиш учун Франция, Туркия ва Россия каби мамлакатлардан дунёнинг етакчи экспертлари таклиф этилиши ва улар вокеага холисона бахо беришини айтган.\nШу кунларда Олмалик шахрига Тошкентдан кириб келаверишдаги 300 метр автомобиль йули уртасидаги бетон тусиклар олиб …\nКозогистонда виртуал судлар пайдо булади\nЭрдуган Путин билан гаплашди\nБош мия кон томирларини тозалашнинг табиий усуллари


ИИВ академик лицейига ўқишга қандай қабул қилинади? Haqida.net\nHome Dunyo ИИВ академик лицейига ўқишга қандай қабул қилинади?\nИИВ академик лицейига ўқишга қандай қабул қилинади?\nВазирлар Маҳкамасининг 2017 йил 26 сентябрдаги 767-сон қарори билан қуйидагилар тасдиқланди:\nЎзбекистон Республикаси Ички ишлар вазирлиги академик лицейлари тўғрисидаги низом;\nNorma.uz’нинг хабар беришича, низомда ИИВ академик лицейларининг мақоми, асосий мақсади ва вазифалари, ўқув-тарбия жараёнини ташкил этиш, уларни бошқариш, молиялаштириш ва моддий-техник таъминлаш масалалари баён этилган.\nЎзбекистон Республикаси Ички ишлар вазирлиги академик лицейларига ўқувчиларни қабул қилиш тартиби тўғрисидаги низом.\nИИВ академик лицейларига мактабларнинг 9-синфини тамомлаганлиги тўғрисида шаҳодатномага эга бўлган, соғлиғи жиҳатидан ўқишга яроқли деб топилган, дастлабки, махсус-профессионал танлов ва тест синовларидан муваффақиятли ўтган номзодлар ўқишга қабул қилинади.\n• номзодга тегишли ҳужжатлар ва уни тавсифловчи маълумотларни ўрганиш;\n• ҳарбий-тиббий комиссия кўригидан ўтказиш;\n• номзоднинг индивидуал-психологик хусусиятларини ўрганиш;\n• якка тартибдаги дастлабки суҳбат ўтказиш.\nДастлабки танловда иштирок этиш учун номзод қуйидаги ҳужжатларни тақдим этади:\n• ҳудудий ички ишлар органининг раҳбари номига ариза;\n• ўқиш жойи ва маҳалла фуқаролар йиғинидан тавсифнома;\n• туғилганлик ҳақидаги гувоҳнома ёки паспорт нусхаси, мудофаа ишлари бўлимларида рўйхатда туриши тўғрисидаги маълумотноманинг нусхаси;\n• фанларни ўзлаштириши тўғрисида ўқиш жойидан маълумотнома;\n• 3 х 4 см ўлчамдаги 6 та фотосурат (бош кийимсиз ва бурчаксиз) ҳамда 9 х 12 см ўлчамдаги 2 та фотосурат (бош кийимсиз).\nДастлабки танлов натижаларига кўра, ИИВ академик лицейига киришга тавсия этилмаган номзодлар махсус-профессионал танловга қўйилмайди. Ҳужжатда номзодларга рад жавоби бериладиган ҳоллар санаб ўтилган.\n• номзоднинг орфографик ва пунктуацион саводхонлик даражаси аниқлаш;\n• номзоднинг умумжисмоний тайёргарлигини аниқлаш;\n• якка тартибдаги якуний суҳбат ўтказиш.\nМахсус-профессионал танлов натижаларига кўра номзодларни тест синовларини топширишга қўйиш масаласи ҳал этилади.\nТест синовлари Давлат тест маркази томонидан Ўзбекистон Республикаси таълим муассасаларига қабул қилиш бўйича давлат комиссияси белгилаган муддатларда ўтказилади.\nИИВ академик лицейларига дастлабки ва махсус-профессионал танлов натижаларига жавоб берадиган қуйидаги номзодлар тест синовларисиз имтиёз асосида қабул қилинади:\n• халқаро фан олимпиадалари ва фан олимпиадаларининг республика босқичи, шунингдек Халқ таълими вазирлиги, Маданият вазирлиги ҳамда Жисмоний тарбия ва спорт давлат қўмитаси томонидан ўтказиладиган танловлар ва мусобақалар ғолиблари;\n• ўз хизмат вазифаларини бажариш чоғида ҳалок бўлган ҳарбий хизматчилар ва ҳуқуқни муҳофаза қилиш органлари ходимларининг фарзандлари.\nШунингдек, ИИВ ихтисослашган мактаб-интернатининг дастлабки танлов натижаларига жавоб берадиган битирувчилари махсус-профессионал танлов ва тест синовларисиз имтиёз асосида қабул қилинади.\nИИВ академик лицейларига қабул квоталари, номзодларнинг ўқишга қабул қилиш тўғрисидаги аризаларни топшириш муддатлари ва қабул комиссиясига тақдим этиладиган зарур ҳужжатлар рўйхати ИИВ томонидан белгиланади.\n2017 йил 28 сентябрдан кучга кирди.\nТрамп кортежига ҳурматсизлик қилган аёл ишдан бўшатилди\nМесси Европанинг энг яхши дриблёрлари рўйхатини бошқармоқда